description: Аварыя здарылася вечарам 15 сакавіка. Паводле даных паліцыі, адзін з машыністаў знаходзіўся ў стане алкагольнага ап'янення. Па гэтым факце праводзіцца праверка.

title: У Кёльне з-за п'янага машыніста сутыкнуліся дзве электрычкі, пацярпелі 43 чалавекі


description: У прыватнасці, дакументам прадугледжана кампенсаванне пасажыру розніцы кошту першапачатковага і новааформленага праязных дакументаў у выпадку змяншэння кошту паездкі.

title: У Беларусі ўдасканалены правілы перавозак пасажыраў і багажу чыгуначным транспартам

fasttext_language: be


description: Фізічныя асобы змогуць падаваць дакументы на афармленне пропуска ў пагранічную зону і пагранічную паласу не толькі ў папяровым выглядзе, але і ў электронным з дапамогай АПЭП, не выходзячы з дому.

title: Пропуск у пагранзону і пагранічную паласу з 1 сакавіка можна аформіць праз інтэрнэт


description: Акцыя мае міжнародны грамадска-палітычны характар і падкрэслівае ролю Беларусі ў захаванні гістарычнай праўды аб падзеях Другой сусветнай вайны.

title: Акцыя "Хай ніколі не змоўкнуць Хатыні званы" стане цэнтральным мерапрыемствам да 75-годдзя трагедыі


description: "Дагавор распаўсюджваецца на грамадзян, якія пражываюць і працуюць або працавалі на тэрыторыі Беларусі і Чэхіі, і накіраваны на забеспячэнне і рэалізацыю імі пенсійных правоў за перыяды гэтай дзейнасці", - адзначылі ў міністэрстве.

title: Беларусь і Чэхія падпісалі дагавор аб пенсійным забеспячэнні


description: Oil India Limited і "Беларуснафта" (генеральны дырэктар Аляксандр Ляхаў з'яўляецца членам Савета Рэспублікі) сталі добрымі надзейнымі партнёрамі, паміж імі ўстанавіўся рэжым даверу, сказаў Міхаіл Мясніковіч.

title: "Беларуснафта" і Oil India Limited прапрацоўваюць тры новыя кантракты


description: "Вясна спазняецца ў Беларусь. У святочны дзень 8 сакавіка будзе праважаць зімовы характар надвор'я, толькі ў паўднёва-заходніх раёнах краіны чакаецца адліга", - сказалі ў Гідрамеце.

title: У выхадныя ў Беларусі прагназуецца да 8 градусаў цяпла


description: "Індыя для нас важная краіна, з якой мы хацелі б заўсёды падтрымліваць добрыя і цёплыя адносіны. У нас велізарны фундамент узаемаадносін, які пачынаецца яшчэ з савецкіх часоў дружбы, тады былі закладзены асновы нашых сувязей", - лічыць кіраўнік дзяржавы.

title: Беларусь і Індыя маюць намер пашыраць супрацоўніцтва


description: Пра работу агенцтва 22 чэрвеня 1941 года ў кнізе А.М.Міхальчанкі "І верш, і эпас тэлеграфным радком" расказваецца так: "Апошні перадваенны дзень белтаўцаў быў запоўнены звычайнымі журналісцкімі клопатамі.

title: Да 100-годдзя БЕЛТА: "Навiны складаюць гiсторыю". Апошняе заданне выканаць было немагчыма…


description: Прыцягненне гэтай пазыкі дасць магчымасць выканаць рэканструкцыю ўчастка аўтадарогі Р-80 па параметрах I катэгорыі, якая з'яўляецца завяршальным этапам будаўніцтва другой кальцавой дарогі.

title: Беларусь і ЕБРР падпісалі крэдытнае пагадненне па рэканструкцыі ўчастка аўтамабільнай дарогі Р-80


description: Прэм'ер Дзяржсавета адзначыў, што трэба інтэнсіфікаваць стварэнне дзяржаўнай сістэмы інавацый і паглыбіць фундаментальныя і прыкладныя фундаментальныя даследаванні.

title: Прэм'ер Дзяржсавета КНР заклікаў да стварэння дзяржавы інавацыйнага тыпу


description: Сустрэча адбылася ў час рабочай паездкі парламенцкай дэлегацыі ў Кітай, якая праходзіць з 21 па 30 сакавіка.

title: Развіццё індустрыяльнага парка "Вялікі камень" абмеркавалі беларускія парламентарыі ў Кітаі


description: Як растлумачыла Вера Палякова-Макей, тэатр не выпадкова быў выбраны месцам сустрэчы, паколькі гэта своеасаблівая візітная картка Мінска і важны культурны аб'ект для ўсёй краіны.

title: Традыцыйная сустрэча Паляковай-Макей з жонкамі кіраўнікоў дыпмісій прайшла ў Вялікім тэатры Беларусі


description: Кіраўнік дзяржавы даў згоду на назначэнне Вадзіма Альшэўскага намеснікам старшыні Брэсцкага аблвыканкама, Руслана Пархамовіча - намеснікам старшыні Магілёўскага аблвыканкама.

title: Узгоднены назначэнні новых намеснікаў старшынь Брэсцкага і Магілёўскага аблвыканкамаў


description: В Саратове выявлено два подпольных казино

title: В Саратове выявлены подпольные казино


title: Цяпло сваіх рук падарылі студэнты БДУ ветэранам Вялікай Айчынннай вайны

maintext:
Напрыканцы зімы і ў першы тыдзень вясны мы святкуем два выдатныя святы: Дзень абаронцы Айчыны – свята сапраўдных абаронцаў Радзімы, дзякуючы якім мы сёння жывём пад мірным небам; і 8 Сакавіка – свята вясны, жаночай прыгажосці, пяшчоты, душэўнай мудрасці і ўвагі да жанчыны. У гэтыя святы не засталіся без увагі і нашы дарагія ветэраны Вялікай Айчыннай вайны, якія працуюць ці раней працавалі ў БДУ.
Удзельнікі праекта "Цяпло тваіх рук" сумесна з упраўленнем выхаваўчай работы з моладдзю, Пярвічнай прафсаюзнай арганізацыяй работнікаў БДУ, саветам Беларускага грамадскага аб'яднання ветэранаў БДУ, цэнтрам добраахвотніцкай дзейнасці павіншавалі з Днём абаронцы Айчыны і Міжнародным жаночым днём кожнага ветэрана Вялікай Айчыннай вайны БДУ, парадавалі падарункамі і сваёй увагай, наведаўшы іх.
Падчас сустрэч студэнты пагутарылі з ветэранамі, падзякавалі за вялікі подзвіг і магчымасць жыць у міры і спакоі.
А напярэдадні святаў у рамках праекта "Цяпло тваіх рук" 19 лютага і 6 сакавіка валанцёрамі фізічнага факультэта сумесна з цэнтрам добраахвотніцкай дзейнасці БДУ і прафкамам работнікаў былі арганізаваны майстар-класы па вырабе чахлоў з фетру (для акуляраў, тэлефонаў і інш.) і дэкаратыўных ваз.
Зробленыя падарункі былі ўручаны ветэранам (больш падрабязна ў групе). Студэнтам было вельмі прыемна бачыць іх пазітыўны настрой і ўсведамляць, што парадавалі іх сваім візітам, а цёплыя словы падзякі яшчэ доўга сагравалі ўсіх у халодную зацягнутую зіму.
Гэтыя святы разам з намі сустрэлі 19 ветэранаў Вялікай Айчыннай вайны: 12 мужчын і 7 жанчын.
Алена ГРЫШЫНА


title: 72-гадовы выпуснік факультэта павышэння кваліфікацыі і перападрыхтоўкі ІЖ Сямён Елізараў: “Я ж не па дыплом прыйшоў, а па веды…”

maintext:
У гісторыі факультэта павышэння кваліфікацыі і перападрыхтоўкі Інстытута журналістыкі адбылася ўнікальная абарона дыпломнага праекта. З працай "Мужчынскі погляд на жаночую прозу ў сучаснай беларускай літаратуры" выступіў 70-гадовы слухач названага факультэта Сямён Елізараў. Гэта адзіны выпадак, калі выпускнік у такім ганаровым узросце абараніў праект па спецыяльнасці "Літаратурна-мастацкая творчасць". Характэрна, што па першай адукацыі Сямён Елізараў з'яўляецца інжынерам-будаўніком. Навуковым кіраўніком выступіла дацэнт кафедры літаратурна-мастацкай крытыкі Галіна Багданава.
Дыпломная праца мае наватарскі змест. Адмысловая ўвага аўтарам нададзена пытанням гендара, фемінізму, псіхалогіі і культуры ў жаночай прозе. Даследаванне Сямёна Елізарава складаецца з дзвюх частак. У першай – "Ідэйныя, псіхалагічныя і літаратуразнаўчыя ўмовы развіцця жаночай прозы" – аўтар разглядае асаблівасці і адрозненні творчых манер мужчын і жанчын. У другой – "Асаблівасці сучаснай беларускай жаночай прозы" – праводзіць аналіз твораў беларускіх пісьменніц. Значную ўвагу аўтар звяртае на праблемы стылю, тэматыкі і праблематыкі ў творчасці Алены Брава, Евы Вежнавец, Югасі Каляды, Зінаіды Дудзюк, Ніны Рыбік, Таісы Бондар, Людмілы Рублеўскай і інш.
Адразу пасля абароны дыпломнай працы, якая, дарэчы, была ацэненая на 10 балаў, мы пагаварылі з унікальным выпускніком БДУ, літаратурны псеўданім якога Сымон Ганак.
– Сямён Фёдаравіч, я ведаю, колькі Вам гадоў, нават слоў не знаходжу, Вы не выглядаеце на свой узрост. Як вам гэта ўдаецца, так выглядаць і яшчэ і вучыцца?
– Мне 72 гады. Я вельмі рады і ўдзячны, што я атрымаў тут веды. Умацаваўся ў сваім разуменні, што літаратурай трэба займацца, і займацца сур'ёзна. Гэта першае, а другое: у нас вельмі дружная група. Для мяне важныя практычныя заняткі і ацэнка прафесіяналаў. На апошніх занятках я прачытаў два свае творы, іх разгледзелі і выказалі сваё меркаванне. Я вельмі рады гэтаму. Калі паспею, усё, што я за 40 гадоў напісаў у стол, апублікую. У мяне ёсць чытацкі білет, і я магу прыходзіць сюды на факультэт працаваць. Таму што дома то ўнукі на руках, то жонка да стала кліча – усе адцягваюць. Ты тут, можа, пегаса за грыву злавіў, а цябе да салаты цягнуць. А на факультэце сядзеш сабе паціху, булачку з тэрмасам возьмеш – і працуй сабе. Так што я з інстытутам не маю намеру расставацца, я ім задаволены. Гэтыя сумесныя гады былі для мяне творчымі і пазнавальнымі. Я і сябру свайму кажу: “Віктар, ідзі павучыся” – не хоча. Сэнсу не бачыць у нашым узросце. Шмат хто сядзіць пад пад'ездам, рэжацца ў даміно, хоць мае высокі патэнцыял у складанні вершаў, фота, мастацкія здольнасці. Але яны не запатрабаваныя. У мяне дыпломная праца была на тэму "Жаночая проза". І я паглядзеў, што ў гэтым напрамку жанчыны больш актыўныя. У тым ліку і пенсіянеркі.
Таму дзякуй універсітэту, буду кансультавацца, працаваць, прыслухоўвацца да парадаў. У мяне вельмі сур'ёзны навуковы кіраўнік, прафесіянал, Галіна Барысаўна Багданава. Яна мне сказала, заканчваць з агульнай адукацыяй і брацца за творчасць, што я цяпер і раблю.
– Якая ў Вас першая адукацыя? Чым Вы ў жыцці займаліся?
– Я ў 70 годзе скончыў Беларускі ордэна Працоўнага Чырвонага Сцяга політэхнічны інстытут па спецыяльнасці "Гідратэхнічнае будаўніцтва рачных збудаванняў і ГЭС". Да пенсіі працаваў у энергетычным будаўніцтве, займаўся першай Мінскай атамнай электрастанцыяй, паматаўся, нават на прыёме ў Ельцына быў. Чарнобыльскую падзею я ўспрыняў як асабістую трагедыю. Потым арганізаваў будаўнічую фірму, яна і сёння жыве. З чэхамі на Ціміразева мы пабудавалі Mercedes-Benz. Цяпер фірмай займаецца сын.
– Як Вы прыйшлі ў літаратуру? Што прымушае Вас пісаць? Бо гэта патрабуе вельмі шмат часу, і потым складаецца ў стол.
– Вы ведаеце, некаторым у дзяцінстве падабалася выразаць скрыначкі на фанеры лобзікам. Некаторыя і цяпер гэтым займаюцца. Першы свой верш "Кажушок" я напісаў у 6 класе. Мяне пакаралі, адтэрмінавалі прыняцце ў піянеры, таму што палічылі верш упадніцкім і не адпаведным сённяшняму моманту. Прэтэнзія была ў тым, што ў вершы я хваліў анучы, кажушок і лапці. Казалі, што ты хваліш? Табе што, няма чаго адзець?
– Чаму Вы абралі беларускую мову? І пра што Вы пішаце ў сваіх творах?
– Я скончыў адзінаццацігадовую беларускамоўную школу. Там, вядома, усё выкладалася на беларускай мове. А пішу я пра жыццёвы досвед, пра тое, што ў мяне ў жыцці адбывалася, а было нямала. Цяпер пішу "Атамны рэпартаж Маяка", пра журналіста.
– Не баіцеся свайго ўзросту? Напэўна, Ваша літаратурная дзейнасць грэе Вас, дае Вам штосьці асаблівае.
– Баюся. Дзень як секунда праходзіць і толькі думаеш, каб паспець. А што? Дзяцей нарадзіў. Унукі, праўнукі ёсць. Здаецца, жыццё атрымалася, ніколі духам не падаў, пад мастамі не стаяў, гадаваў дзяцей, круціўся, біўся, у чэргах стаяў, пяць гадоў запар вёў падпісныя выданні ў горадзе. Кожны тыдзень пераклічкі рабіў.
Што яна дае? Вось назапасілася на душы, хочацца выказацца, бяру пяро і пішу. Я і не хачу ісці на паляну прафесіяналаў. Я ж не па дыплом прыйшоў, а па веды. Сёння ніхто не пытае, якая ў цябе адукацыя, пытаюць, колькі ты зарабляеш. Калі мазгоў у галаве няма, то нічога і не дапаможа.
У Вас вельмі добрая прафесія, Танечка. Мне не ўдалося ў маладосці журналістам стаць. Жадаю Вам творчых поспехаў, каб Ваш дзень быў закручаны. Жыць, не баяцца, развівацца і нікога не слухаць. Радавацца кожнаму дню! А калі штосьці дрэннае здарылася – я з царкоўнай сям'і, дзед у мяне быў царкоўным старастам – трэба маліць Бога і дзякаваць яму, і яно пройдзе. А калі здарылася штосьці добрае, не забудзься зноў Богу падзякаваць, і яно яшчэ раз паўторыцца. З такім лозунгам і трэба жыць…
Таццяна БАГАМАЗАВА
Фота Васіля Кузьмічкіна
Яшчэ больш фота у лічбавым фотаархіве БДУ


title: Раўнапраўе, свабода творчасці і схільнасць да рызыкі. Вядомы вучоны-хімік Міхаіл Арцем’еў распавёў пра ролю навуковага кіраўніка і матывацыю маладых навукоўцаў - Унiверсiтэт

maintext:
Міхаіл АРЦЕМ'ЕЎ, загадчык лабараторыі нанахіміі НДІ фізіка-хімічных праблем БДУ, доктар хімічных навук, лаўрэат Дзяржаўнай прэміі ў галіне навукі і тэхнікі – адзін з вядучых навукоўцаў БДУ. Нядаўна яго артыкул быў надрукаваны ў прэстыжным часопісе Nature Nanotechnology, а сам ён выступіў з дакладам на ІІ З’ездзе вучоных Беларусі. Рэдакцыя «Універсітэта» прапанавала Міхаілу Валянцінавічу выказаць на старонках газеты свае меркаванні наконт прыцягнення маладых кадраў у навуку.
Роля навуковага кіраўніка ў фарміраванні паспяховага маладога навукоўца шматгранная і не зводзіцца да простай перадачы навуковых ведаў і тэхнічных уменняў ад настаўніка да вучня, пастаноўкі задачы і аналізу атрыманых вынікаў, напісання навуковага артыкула, справаздачы ці падрыхтоўкі даклада на канферэнцыю.
Матываванне. У першую чаргу задача навуковага кіраўніка складаецца ў матываванні студэнта, магістранта ці аспіранта на рашэнне важных і сучасных навуковых задач. Неабходна суадносіць прыватную навуковую задачу, якую вырашае малады навуковец, з найбольш цікавымі і перадавымі даследаваннямі ў дадзенай галіне навук, якія праводзяцца ў вядучых сусветных навуковых цэнтрах. Пастаянны аналіз свежых навуковых публікацый, удзел у міжнародных навуковых канферэнцыях з’яўляецца адным з найважнейшых механізмаў «трымаць нос па ветры» і прапаноўваць сваім вучням цікавыя і сучасныя навуковыя задачы. Наяўнасць навуковай канкурэнцыі, жаданне выйграць сусветную навуковую гонку (пры адпаведных рэсурсах) і быць першым у рэалізацыі актуальных навуковых задач з’яўляюцца важнымі матывіроўкамі для амбіцыйнага маладога навукоўца. Запал і асабісты прыклад эфектыўнай навуковай працы і канкурэнтаздольнасці навуковага кіраўніка матывуе амбіцыйнага маладога навукоўца лепш за ўсякія словы.
Свабода навуковай творчасці і права на рызыку. Навуковы кіраўнік нясе адказнасць за той навуковы напрамак і тыя навуковыя задачы, якія ён прапануе сваім вучням. На першым часе, з прычыны недахопу ведаў і досведу, маладыя навукоўцы не ў стане зрабіць правільны выбар тэматыкі з пункта гледжання актуальнасці, адпаведнасці наяўным рэсурсам і інш. Як правіла, з часам малады навуковец пачынае глыбей разбірацца ў сваёй прыватнай навуковай задачы, чым навуковы кіраўнік у сілу яго загружанасці (лекцыі-праекты-справаздачы-пасяджэнні). Новыя навуковыя вынікі, атрыманыя ім самім ці апублікаваныя іншымі групамі, запускаюць працэс генерацыі новых ідэй. Дасведчаны навуковец суадносіць актуальнасць і навізну навуковай ідэі з наяўнымі магчымасцямі і рызыкай не атрымаць чаканы вынік.
Навуковая праца па сутнасці сваёй ёсць высокарызыкоўная дзейнасць. Малады навуковец не ў стане правільна ацаніць рызыкі рэалізацыі новай навуковай ідэі, калі не мае асабістага досведу, які немагчыма набыць на лекцыі, а можна толькі метадам проб і памылак. Трэба даваць магчымасць маладому навукоўцу спрабаваць рэалізаваць свае ўласныя ідэі, але дапамагаць у іх ацэнцы з пункта гледжання актуальнасці задачы, яе рэалізоўнасці і рызык (часавых, фінансавых). Не заўсёды цвёрдая забарона з боку кіраўніка на рэалізацыю загадзя непрацоўнай, па яго меркаванні, ідэі апраўданая, асабліва калі гэта не звязана з вялікімі часавымі і фінансавымі стратамі. Рэдка хто вучыцца на чужых памылках, значыць, трэба даваць магчымасць рабіць свае ўласныя, асабліва для амбіцыйных маладых навукоўцаў, каб яны вучыліся суадносіць свае амбіцыі і магчымасці.
Раўнапраўе. Навука – не войска, і нават самы юны даследчык (студэнт, аспірант, магістрант) мае права на выказванне свайго меркавання па навуковым пытанні, якое абмяркоўваецца. Часта пры загружанасці навуковы кіраўнік прапускае важныя дробязі падчас абмеркавання навуковых вынікаў, тады як малады навуковец, які асабіста ўдзельнічаў у атрыманні вынікаў, ведае дадзеную прыватную задачу дасканала. Для падтрымання высокага матывавання вучняў у навуцы вельмі важна падтрымліваць у навуковай групе прынцып раўнапраўя і ўзаемапавагі.
Не баяцца прызнаць уласную няслушнасць. Асаблівае натхненне і запал на эфектыўную працу ў вучняў можа выклікаць магчымасць пісьменна даказаць уласную навуковую слушнасць перад паважным навуковым кіраўніком. Навуковец не бог і можа – і мае права – памыляцца. Уменне прызнаць уласную памылку перад тварам вучняў з’яўляецца сур’ёзнай псіхалагічнай задачай для навуковага кіраўніка, але гэта абсалютна неабходна як для падтрымання ўласнага аўтарытэту сумленнага навукоўца, так і выхавання вучняў у духу абсалютнай каштоўнасці навуковай праўды.
Развіваць у вучнях камунікатыўныя здольнасці. Думка вымаўленая не ёсць хлусня, а спосаб распаўсюджання навуковых ведаў. Самыя актуальныя навуковыя вынікі, атрыманыя маладым навукоўцам, якія не атрымалі агалоскі ў выглядзе навуковага артыкула ці даклада, не маюць ніякай каштоўнасці. Навуку робяць людзі, і яны ж ацэньваюць правільнасць і эфектыўнасць атрыманых вынікаў. Пісьменна і пераканаўча даносіць да мэтавай аўдыторыі актуальнасць выканання тых ці іншых даследаванняў і іх эфектыўнасць важна не толькі для матывавання сваіх калегаў, але і з трывіяльнага пункта гледжання атрымання рэсурсаў, у першую чаргу фінансавых для занятку навуковай дзейнасцю (заяўкі на гранты, праекты).
З іншага боку, найбольш актуальныя сучасныя навуковыя даследаванні, асабліва ў такіх галінах, як хімія, фізіка, біялогія, з’яўляюцца міждысцыплінарнымі і праводзяцца калектывамі навукоўцаў з розных навуковых устаноў у розных краінах. Праца ў такіх міжнародных навуковых праектах патрабуе пастаяннага кантакту паміж навукоўцамі на гарызантальным узроўні. Кар’ера сучаснага навукоўца пэўным чынам залежыць ад «самапіяру», паколькі канкурэнцыя за навуковыя пазіцыі і фінансы будзе толькі ўзрастаць, уменне паказаць свае канкурэнтныя перавагі перад іншымі суіскальнікамі часта становіцца ключавым фактарам у паспяховай кар’еры навукоўца.
Маральна-этычныя нормы навукоўца і навуковай працы. Існуюць фармальныя і агульнапрынятыя нефармальныя маральна-этычныя нормы навукоўца. Прышчэпліванне гэтых нормаў вучням з’яўляецца адным з найважнейшых абавязкаў навуковага кіраўніка. Асноватворнай нормай з’яўляецца бездакорна сумленнае стаўленне да навуковай праўды. У выпадку сумневу ў аб’ектыўнасці атрыманых навуковых вынікаў праца павінна быць перароблена, а ў выпадку немагчымасці паўтарыць эксперымент (успышка звышновай і да т. п.) неабходна разгледзець усе довады за і супраць. Навуковая праўда рэдка бывае абсалютнай, часцей за ўсё яна абмежавана нашым бягучым разуменнем прыроды, навуковым інструментарыем, загранічным коштам прац (пілатаваныя палёты на суседнія планеты). Існая сістэма навуковага рэцэнзавання заклікана забяспечыць незалежную ацэнку атрыманым навуковым вынікам. Рэцэнзаванню «па знаёмстве» не павінна быць месца ў навуцы.
Прынцып «не скрадзі». Вельмі часта ў нефармальных навуковых кантактах можна пераняць арыгінальныя навуковыя і тэхналагічныя ідэі, якія не былі даведзены да канца іх аўтарамі з прычыны адсутнасці неабходных рэсурсаў ці навыкаў. Рэалізацыя чужой ідэі іншым навукоўцам ператвараецца ў важную этычную праблему: паведамляць ці не аўтару ідэі, спасылацца на яго прыярытэт у сваёй навуковай публікацыі?
Радавацца поспехам вучняў больш, чым сваім уласным. Бесперапыннае развіццё чалавечай цывілізацыі грунтуецца на тым, што вучні павінны быць лепшымі і ісці далей, чым іх настаўнік (навуковы кіраўнік). Задавальненне кіраўніка поспехамі сваіх вучняў – моцны матывацыйны фактар для маладых навукоўцаў.
Навуковую школу стварае кіраўнік, а прызнанне прыходзіць ад вучняў.


title: Літаратурная вечарына “Ніткі душы - паэзія сэрца”: замежныя студэнты БДУ зладзілі літаратурны вечар ў кафэ “The LOFT”

maintext:
21 лютага ў кафэ "The LOFT" адбыўся літаратурны вечар для замежных студэнтаў БДУ. Арганізатарамі дадзенага мерапрыемства выступілі савет зямляцтваў БДУ, упраўленне выхаваўчай работы з моладдзю БДУ сумесна з Асацыяцыяй абароны інтэлектуальнай уласнасці "БелБрэнд".
Замежныя студэнты БДУ правялі вечар па-сяброўску, і можна было ў чарговы раз пераканацца, наколькі таленавітымі могуць быць навучэнцы з розных краін. Яны выдатна чыталі вершы на рускай мове і прадстаўлялі творы ўласнага сачынення, знаёмілі з культурай і мовай сваёй радзімы.
Нам пашчасціла пачуць звонкую туркменскую, меладычную азербайджанскую, цвёрдую нямецкую і далікатную французскую мовы. Каларыт гэтага мерапрыемства адчуваўся адназначна. Вершы былі прысвечаны як тэме свайго дома, так і вечнай тэме кахання.
Некаторыя з чытальнікаў вылучыліся сваімі эмацыйнымі і душэўнымі творамі, за што і атрымалі падарункі ад партнёраў мерапрыемства – асацыяцыі "БелБрэнд". Кульмінацыяй вечара стала выступленне студэнта другога курса факультэта міжнародных адносін паэта Сяргея Кажадуба (творчы псеўданім – Кацэт). Ён прэзентаваў свой зборнік вершаў "Па той бок" і падзяліўся сваёй гісторыяй:
– Пішу я з 8 гадоў. Удзельнічаў у шматлікіх конкурсах, у прыватнасці, двойчы станавіўся найлепшым паэтам поўдня Расіі ва ўзросце да 18 гадоў. Родам з Паўночнага Каўказа, з Расіі. За ўвесь час напісаў троху больш за тры тысячы вершаў, а таксама пяць паэм і дзве п'есы. Раней захапляўся спортам: грэка-рымская барацьба, футбол, армрэстлінг. Акрамя таго, маю чацвёрты разрад па шахматах, якімі займаўся ў дзяцінстве.
Малады чалавек пагрузіў аўдыторыю ў творчасць Ясеніна, а напрыканцы вечара прадставіў ўласныя вершы. Пасля чаго можна было набыць зборнік з пажаданнем ад аўтара: "Я вас любил, любовь еще, быть может...".
Гледачы змаглі пацешыцца не толькі творамі замежных навучэнцаў, але і вершамі членаў Саюза пісьменнікаў Беларусі Кацярыны Роўды і Асі Айсберг.
Падчас літаратурнага вечара працаваў "Адкрыты мікрафон", калі кожны мог выступіць са сваімі ўлюбёнымі вершамі. Чыталіся творы туркменскіх аўтараў, а таксама А. С. Пушкіна і С. А. Ясеніна. Пра іх студэнты выказваліся з адмысловай цеплынёй.
Старшыня савета зямляцтва БДУ Тахірджон Аліеў падзяліўся ўражаннямі пра сустрэчу:
– Сярод замежных студэнтаў шмат таленавітых і творчых асоб. Савет зямляцтваў БДУ яшчэ ў 2017 г. прапанаваў правесці падобнае мерапрыемства, каб хлопцы і дзяўчаты змаглі выявіць сябе. Студэнты прадстаўлялі Таджыкістан, Туркменістан, Азербайджан і Расію. Сёлета літаратурным вечарам зацікавілася больш людзей, і гэта выдатна.
Кожнаму ўдзельніку сустрэчы быў уручаны дыплом. Было шмат эмоцый і пачуццяў. Вечар быў напоўнены новымі знаёмствамі і сустрэчамі са старымі сябрамі, і гэта яшчэ больш дапамагло стварыць тую атмасферу, у якой усе пачуваюцца як дома.
Іаланта КАЗАКОВА, Басан КУРБАНАВА
Фота Розы Джумбаевай


title: Садавіна будзе на ўсіх аб’ектах харчавання БДУ

maintext:
У рамках працы грамадскай камісіі па кантролі за якасцю харчавання БДУ былі абмеркаваны вынікі вывучэння меркавання студэнтаў па задаволенасці арганізацыяй харчавання і працай аб’ектаў харчавання (сталовыя, буфеты, кіёскі, кафетэрыі) РВУП «Камбінат грамадскага харчавання БДУ».
На працягу студзеня–лютага 2018 года былі праведзены маніторынгі пасродкам: анлайнапытанняў (інтэрнэтрэсурсы), анкетных апытанняў, уключанага і няўключанага назіранняў, рэспандэнтамі якіх выступілі навучэнцы БДУ. Асноўныя крытэрыі ацэнкі: асартыментны пералік (1я, 2я, дыетычныя стравы і інш.), цана/кошт і якасць страў, сталовыя прыборы, посуд, порцыі, праца персаналу, культура абслугоўвання, графік/рэжым працы аб’екта харчавання і інш.
Прапановы і заўвагі, якія паступілі ад навучэнцаў, былі прааналізаваны і агучаны на камісіі.
Па выніках пасяджэння 6 сакавіка ў фармаце адкрытага дыялогу адбылася сустрэча прафсаюзнага актыву: старшыняў прафбюро і адказных за дадзены напрамак у навучальных падраздзяленнях БДУ з дырэктарам РВУП «КГХ БДУ» Жаннай Варанкевіч.
Па бягучай працы сталовых і буфетаў РВУП «КГХ БДУ» былі прыняты наступныя рашэнні:
• на ўсіх аб’ектах харчавання ў меню з’явіцца садавіна;
• у буфетах біялагічнага і гістарычнага факультэтаў у асартыментны пералік будуць уведзены супы;
• у буфетах ФРКТ і біялагічнага факультэтаў будуць уведзены пластыкавыя кантэйнеры для ежы;
• у сталовай ФРКТ павялічыцца асартымент гарніраў і салатаў;
• на гістарычным факультэце будзе працягнуты рэжым працы буфета да 17:00;
• на факультэце міжнародных адносін будзе павялічаны асартымент страў;
• на залах у буфеце біялагічнага і юрыдычнага факультэтаў усталююць бойлеры для нагрэву вады;
• у сталовай № 9 з персаналам будзе прапрацавана пытанне па павелічэнні страў у другой палове дня, штат укамплектаваны, пытанне ў абслугоўванні будзе вырашана.


title: Ад дыягностыкі навучэнцаў да тэсціравання кадраў БелАЭС

maintext:
Навукова-метадычная ўстанова БДУ «Рэспубліканскі цэнтр праблем чалавека» – адзіная ў краіне ўстанова, якая распрацоўвае тэарэтычныя асновы і прыкладныя псіхафізіялагічныя метады псіхалогіі працы і прафарыентацыі моладзі. Унікальнасць дыягнастычных методык цэнтра прывяла да запатрабаванасці яго паслуг у краіне. Пра актуальнасць даследаванняў установы РЦПЧ і іх асаблівасці распавёў дырэктар Дзмітрый САГАЙДАК.
Напрамкі і паслугі
Мэтай дзейнасці ўстановы з’яўляецца правядзенне навуковай, метадычнай і ўкараняльнай працы, накіраванай на фарміраванне кваліфікаванага кадравага патэнцыялу Рэспублікі Беларусь; распрацоўка і ўкараненне інфармацыйна-псіхалагічных тэхналогій у прафілізацыю адукацыі, атэстацыю кадраў і павышэнне бяспекі насельніцтва; распрацоўка малатанажных хімічных тэхналогій і арганізацыя вытворчасці арганічных і неарганічных імпартазамяшчальных злучэнняў для розных галін народнай гаспадаркі рэспублікі.
– Цэнтр аб’ядноўвае прафесіяналаў розных сфер. Тут працуюць псіхолагі, псіхафізіёлагі, праграмісты, інжынеры-электронікі – 14 супрацоўнікаў заняты ў падраздзяленнях установы, – распавядае дырэктар цэнтра Дзмітрый Сагайдак.
Запатрабаваная ў РЦПЧ паслуга – правядзенне прафарыентацыі. Так, цэнтр дапамагае многім школьнікам адказаць на пытанне, якую прафесію абраць. Для дыягностыкі навучэнцаў распрацаваны праграмна-метадычны комплекс «Псіхаэргатэст-Ш». Дадзенае тэсціраванне даследуе прыроджаныя задаткі чалавека, якія прадвызначаюць паспяховасць яго навучання. Па выніках дыягностыкі фарміруецца псіхалагічны пашпарт. У ім паказваюцца выяўленыя характарыстыкі асобы, пералік пераважных прафесій, рэкамендацыі па арганізацыі працоўнага дня і рэжыму адпачынку.
Падкрэсліваючы аўтарытэт цэнтра ў гэтай галіне, варта згадаць, што больш за 20 гадоў ён выконвае заданні па прафарыентацыі і прафілізацыі ў сістэме агульнай сярэдняй і сярэдняй спецыяльнай адукацыі. У 2004 годзе экспертны савет Міністэрства адукацыі рэкамендаваў праграмны комплекс «Псіхаэргатэст-Ш» да выкарыстання ў якасці дапаможнага праграмнага сродку для псіхолагаў адукацыйных устаноў.
Як лічыць дырэктар цэнтра, захаванне фізіялагічнага і інтэлектуальнага патэнцыялу ў сучасных умовах працы заўсёды з’яўляецца актуальнай задачай. Для яе рашэння ў цэнтры былі распрацаваны трэнажоры: трэнажор «ИППО», падлогавая біястымулюючая трэнажорная прылада, кісцевы трэнажор. Яны могуць прымяняцца ў фізічнай культуры і спорце, а таксама пры посттраўматычнай рэабілітацыі.
Заказчыкі цэнтра
Міністэрства антыманапольнага рэгулявання і гандлю ўключыла РЦПЧ БДУ ў Дзяржаўны рэестр гаспадарчых суб’ектаў, якія займаюць дамінантнае становішча на таварных рынках паслуг па псіхафізіялагічным тэсціраванні на рэспубліканскім узроўні.
– Цэнтр з’яўляецца адзіным у краіне распрацоўшчыкам інструментарыю і праграмных сродкаў псіхафізіялагічнай дыягностыкі, якія выяўляюць прыдатнасць асобы да высокаадказных відаў экстрэмальнай дзейнасці, – кажа Дзмітрый Ільіч.
Заказчыкамі цэнтра з’яўляюцца шматлікія міністэрствы краіны: па надзвычайных сітуацыях, абароны, унутраных спраў, эканомікі, юстыцыі, адукацыі, спорту і турызму. Шматгадовымі заказчыкамі былі Камітэт дзяржаўнай бяспекі, Вышэйшы гаспадарчы суд, Дэпартамент па санацыі і банкруцтве, ДУ «Медыцынская служба грамадзянскай авіяцыі» і іншыя. Яшчэ ў 1998 г. кіраўнік дзяржавы асабіс-та азнаёміўся з магчымасцямі дыягнастычных псіхафізіялагічных сродкаў, распрацаваных у цэнтры, і даў указанне выкарыстоўваць гэтыя сродкі для вызначэння прафесійнай надзейнасці кадраў службы бяспекі Прэзідэнта Рэспублікі Беларусь.
– Мы больш за 20 гадоў распрацоўваем і прымяняем комплексы псіхафізіялагічнай дыягностыкі «Псіхаэргатэст», прызначаныя для выяўлення і вымярэння важных якасцяў для прафесій, звязаных з павышанай рызыкай. Даследуюцца прыроджаныя задаткі, сфарміраваныя здольнасці, набытыя навыкі. Аналізуецца шырокі набор характарыстык увагі і памяці, разумовай працаздольнасці, логікі мыслення, стрэсаўстойлівасці, пунктуальнасці і выканаўчасці, схільнасці да рызыкоўных дзеянняў у штатных і мадэльна-экстрэмальных сітуацыях. Па завяршэнні комплекснага псіхафізіялагічнага тэсціравання фарміруецца справаздача, якая ўтрымлівае як выйгрышныя, так і слабыя бакі падыспытнага, а таксама прафесійна-значныя фактары, якія ўплываюць на паспяховасць дзейнасці ці здольныя абцяжарыць яе, – каментуе дырэктар установы.
Гэта дазваляе кадравай службе ўстановы без штатнага псіхолага атрымаць усю неабходную інфармацыю для прыняцця кадравых рашэнняў. Да кожнай прафесіі падбіраліся свае ключы для выяўлення слабых і моцных бакоў. Прывядзём некаторыя з іх. Медыцынскай службай грамадзянскай авіяцыі для лётных і дыспетчарскіх спецыяльнасцяў выяўлялася ступень адказнасці, адэкватнасць дзеянняў у штатных рызыка-мажорных умовах. У тэсціраванні пажарнікаў-выратавальнікаў МНС вымяралася хуткасць і стабільнасць рэакцый на зрокавыя і слыхавыя сігналы рознай інтэнсіўнасці, устойлівасць, пераключальнасць і размеркаванне ўвагі. У службоўцаў унутраных войскаў МУС аналізавалася трываласць, аператыўнасць дзеянняў і адэкватнасць прыняцця рашэнняў, задаткі эмацыйнай ураўнаважанасці. Пры тэсціраванні антыкрызісных кіраўнікоў даследавалася ўстойлівасць да вострага і хранічнага стрэсу, здольнасць засвойваць вялікія аб’ёмы інфармацыі, браць на сябе адказнасць, прымаць рашэнні ва ўмовах інфармацыйнай нявызначанасці. У работнікаў сістэмы правасуддзя вывучаліся задаткі сістэмнасці, планамернасці дзеянняў, устойлівасць да негатыўнага знешняга ўплыву, здольнасць прымаць рашэнні ва ўмовах цвёрдага знешняга прэсінгу і супрацьстаяння меркаванняў. У кіроўцаў грамадскага і прыватнага транспарту ацэньвалася верагоднасць безаварыйнай працы ва ўмовах інтэнсіўнай транспартнай нагрузкі.
Тэсціраванне кадраў
БелАЭС
Будаўніцтва АЭС патрабуе кадраў высокай прафесійнай надзейнасці ва ўсіх кірунках дзейнасці. Важна адзначыць, што ўпершыню на атамнай электрастанцыі, якую будуе расійская кампанія «Атомстройэкспорт» дзяржкарпарацыі па атамнай энергіі «Росатом», падбор кадраў праводзіцца не расійскім, а беларускім псіхафізіялагічным інструментарыем.
Пастановай Савета Міністраў № 1043 ад 29 снежня 2017 г. РЦПЧ было вызначана правядзенне псіхафізіялагічных абследаванняў работнікаў, якія ажыццяўляюць кіраўніцтва рэспубліканскім унітарным прадпрыемствам «Беларуская атамная электрастанцыя», у навукова-метадычнай установе Беларускага дзяржаўнага ўніверсітэта «Рэспубліканскі цэнтр праблем чалавека».
У абгрунтаванні да дадзенай пастановы Саўміна Міністэрствам энергетыкі адзначана, што РЦПЧ з’яўляецца вядучай установай, якая ажыццяўляе практычную дзейнасць у сферы псіхалогіі працы ў экстрэмальных відах дзейнасці з высокай ступенню асабістай адказнасці. Таксама ў дакуменце паведамляецца, што беларускі псіхафізіялагічны дыягнастычны комплекс атрымаў ад расійскіх партнёраў шэраг станоўчых водгукаў на яго высокую інфарматыўнасць у сферы забеспячэння бяспекі атамнай энергетыкі.
Рэспубліканскі цэнтр праблем чалавека распрацаваў і перадаў дыягнастычны праграмны сродак «Псіха-Эргатэст-АЭС» у лабараторыю псіхафізіялагічнага забеспячэння БелАЭС. Дыягнастычны комплекс прызначаны для паглыбленай дыягностыкі работнікаў, якія забяспечваюць безаварыйную эксплуатацыю БелАЭС.
Комплекс складаецца з 20 тэстаў, дадзенае тэсціраванне займае 2,5–3 гадзіны. Перыядычнасць правядзення дыягностыкі залежыць ад пасады супрацоўніка. Для высокаадказных пасад аператыўнага персаналу блокавага шчыта кіравання дыягностыка абавязковая штогод, а для вышэйшых кіраўнікоў АЭС – адзін раз на 5 гадоў.
На выканальніцкіх пасадах работнікі праходзяць псіхафізіялагічную дыягностыку і пасля адпачынку ці бальнічнага. Гэта неабходна для таго, каб даведацца, ці вярнуўся супрацоўнік у тую форму, якая дазволіць яму кампетэнтна выконваць свае абавязкі. З дапамогай дадзенага комплексу было ўжо пратэсціравана каля 500 чалавек за апошнія 2 гады.
Алена ЛЯЎШЭНЯ


title: Артыстызм, прыгажосць, пяшчота. Універсітэт абраў “Каралеву Вясну БДУ-2018”

maintext:
Універсітэцкі этап міжнароднага міжуніверсітэцкага конкурсу грацыі і артыстычнага майстэрства "Каралева Вясна БДУ–2018", прайшоў 5 сакавіка. Больш за 50 студэнтак прыйшлі на кастынг, але магчымасць пазмагацца за карону і галоўны прыз атрымалі толькі 12 прэтэндэнтак: самыя артыстычныя, таленавітыя і адважныя.
Падчас падрыхтоўкі ў раскладзе фіналістак не было вольнай хвілінкі: пастаянныя здымкі, майстар-класы, рэпетыцыі, падрыхтоўка да творчых выступленняў, дэфіле і шматлікае іншае, кожнай прыйшлося адказваць на каверзныя пытанні інтэрв'ю.
У кожнай былі свае прычыны паўдзельнічаць у конкурсе. На пытанне, чаму прыйшлі на кастынг, дзяўчаты адказвалі сумленна, распавядалі свае гісторыі:
Ларыса Надтачаева, фіналістка: "Я не задумвалася пра гэта раней. Цяпер сяджу і думаю пра тое, для чаго мне гэта. І пачынаю ўзгадваць свае прычыны. Справа ў тым, што гадоў да 14 я чула пра сваю знешнасць не самыя прыемныя словы... У мяне былі круглыя акуляры, крывыя зубы, і многія лічылі сваім абавязкам сказаць, што я непрыгожая, брыдкая, і гэта самыя мяккія выразы. Многія на мяне ціснулі. Гэта дало нейкі імпульс да самаўдасканалення. Відаць, конкурс для мяне як пацвярджэнне таго, што я кінула выклік і пераадолела сябе". Лізавета Саковіч, фіналістка: "Я наогул не планавала ўдзельнічаць, проста ўбачыла аб’яву, што будзе праходзіць кастынг на конкурс "Каралева Вясна БДУ", і стала цікава. Заўсёды хацела выпрабаваць сябе, паглядзець, як я буду спраўляцца са стрэсавымі сітуацыямі, да таго ж гэта новыя знаёмствы і эмоцыі".
Фінал адбыўся 5 сакавіка ў Ліцэі БДУ. Феерычнае шоу стала сапраўдным святам вясны, прыгажосці і пяшчоты. Перад пачаткам конкурсу рэктар БДУ Андрэй Дзмітрыевіч Кароль пажадаў удзельніцам перамогі і павіншаваў усіх дзяўчат і жанчын БДУ з надыходзячым святам. Падчас фінальнага канцэрта дзяўчаты паказалі вынік, да якога даўно ішлі. Ніхто не казаў, што будзе проста вытрымаць 3 дэфіле ў нацыянальных, дзелавых строях і ў вячэрніх сукенках, паказаць эрудыцыю і здольнасць хутка арыентавацца ў сітуацыі і годна выходзіць з яе ў інтэлектуальным конкурсе, адкрыць для ўсіх свой талент у творчым нумары. Анастасія Гаўрылюк, фіналістка: "Што наконт творчага? Гэта атрымалася вельмі спантанна. Спачатку я думала рабіць малюнак. Потым мне здалося, што гэта недастаткова эфектна, і я вырашыла станцаваць. Калі я ўбачыла, як танчаць дзяўчаткі, вырашыла, што танец – не маё. І за 5 дзён да конкурсу я вырашыла цалкам памяняць канцэпцыю. Больш за ўсё мне спадабалася мая відэавізітоўка. Яна атрымалася вельмі кранальнай і душэўнай. Якраз як я і хацела. Я рабіла гэту візітоўку не для птушачкі, а хутчэй для сябе і для людзей, якія будуць глядзець. Бо шчасце трэба шукаць побач, а не ў нейкіх глабальных рэчах. Я спадзяюся, што людзі глядзелі не проста на прыгожы малюначак, а прыслухоўваліся да слоў. Я імкнулася ўкласці ўсю сваю душу ў гэтыя паўтары хвіліны". Анастасія Ярмак, фіналістка:"З творчым атрымалася весела: я да апошняга вечара не ведала, што буду танчыць, і ўвечар наразала музыку да конкурсу. Што да танца, скажу толькі, што 12 гадоў бальных танцаў далі пра сябе ведаць. Як я потым пачула пра свой танец: "Насця, ты выдатная", "гэта было вау!". Дэфіле для мяне было самым лёгкім, таму што дэфіляваць я люблю і даўно ўмею. Вось з відэа прыйшлося павазіцца, бо гэта справа няпростая. Мы здымалі, рэзалі музыку, думалі – і вось усё зрабілі за 3 дні. На інтэлектуальным мне трапілася цікавае і простае пытанне, я проста і зразумела адказала". І вось – узнагароджанне. Журы прыйшлося прыняць нялёгкія рашэнні, і старшыня журы, прарэктар БДУ Іван Янушэвіч, выйшаў на сцэну, каб узнагародзіць самых таленавітых, прыгожых і артыстычных. Так, "Каралевай грацыі" стала першакурсніца Анастасія Ярмак, тытулы "Каралева Таленту" і "Каралева Інтэлекту"заваявалі другакурсніцы факультэта сацыякультурных камунікацый Анастасія Гаўрылюк і Ларыса Надтачаева адпаведна, у намінацыі "Каралева Фота" перамагла магістрантка юрыдычнага факультэта Лізавета Швакава. Па выніках анлайн-галасавання ў намінацыі "Каралева глядацкіх сімпатый" абралі першакурсніцу філалагічнага факультэта Алу Валюк.
На сцэне яшчэ сем удзельніц, але толькі дзве атрымаюць самыя высокія тытулы, права прадстаўляць БДУ на гарадскім этапе конкурсу і галоўныя падарункі – выхадны тур у Львоў і падарожжа па Еўропе. Хваляванне, інтрыга – і "Віцэ-Каралевай Вясной БДУ" становіцца студэнтка біялагічнага факультэта Вераніка Цубікава.
Пасля невялікай паўзы прарэктар І. І. Янушэвіч узяў слова і абвясціў, якая дзяўчына прызнана самай прыгожай і таленавітай у Беларускім дзяржаўным універсітэце: "Каралевай Вясной БДУ–2018" становіцца Юлія Таран, студэнтка першага курса біялагічнага факультэта!"
"Да моманту ўзнагароджання эмоцыі ўжо засталіся ззаду, – дзеліцца ўражаннямі Юлія. – Усё ў памяці мільгае яркімі карцінкамі: дзяўчаты-прынцэсы з кветкамі, яркае святло і тая атмасфера, зусім і не хвалюючая. І вось пачынаецца ўзнагароджанне, я вельмі спадзявалася на "Каралеву Фота". У выніку ж, калі засталіся 2 самыя важныя намінацыі, у галаве на секунду пранеслася: "А можа быць, я Віцэ-Каралева? Знерваваўшыся, што я не атрымала зусім нічога, я пачала думаць, на якім аўтобусе цяпер сумная паеду дахаты. Але застаецца апошні дыплом, і я чую за спінай: "Юля, гэты ты!" Далей усё як у тумане: зала, якая скандавала маё прозвішча, мае раптоўныя слёзы і цудоўныя сябры (думала, што не выберуся з іх бясконцых абдымкаў). Тысяча віншаванняў і фатаграфій, а я дагэтуль не магу зразумець, што толькі што адбылося. Пры падрыхтоўцы было вельмі складана, але я імкнулася зусім не дзеля перамогі, я паўтарала сабе кожны дзень: "Я змагу справіцца з гэтым нялёгкім выпрабаваннем". Далей будзе яшчэ складаней, бо нас чакае гарадскі конкурс, але, паверце, біяфак яшчэ вас здзівіць! Дзякуй БРСМ БДУ за гэтыя эмоцыі і гэта свята!"
Анастасія ЛАРЫНА
Фота Васіля Кузьмічкіна
Яшчэ больш фота у лічбавым фотаархіве БДУ


title: Кар’ерны форум "Узаемадзеянне 3.0." адбудзецца 3 красавіка ў БДУ

maintext:
Кар'ерны форум "Узаемадзеянне 3.0." пройдзе 3 красавіка ў Беларускім дзяржаўным універсітэце. Усе дзеянні разгорнуцца на пляцоўках "Прэзідэнт-атэля" (вул. Кірава, 18). Пачатак у 10.00.
Сёлета ў аснову канцэпцыі мерапрыемства пакладзена ідэя мадэлі "Універсітэта 3.0.". Удасканаленне ўзаемадзеяння ВНУ з заказчыкамі кадраў, умацаванне сувязі адукацыі і прадпрыемстваў стануць ключавымі тэмамі працы трох секцый: "Студэнтам", "Кампаніям" і "Каардынатарам падраздзяленняў БДУ".
"Асноўная задача "Кар'ернага форуму БДУ–2018" заключаецца ў гарманізацыі сувязяў і наладжванні аптымальных шляхоў узаемадзеяння ў ланцужку "працадаўца-ўніверсітэт-студэнт". Мы адкрыты да прапаноў ад замоўцаў і студэнтаў па ўдасканаленні сістэмы працаўладкавання маладых спецыялістаў. Таму мерапрыемства стане трохбаковай пляцоўкай, дзе кожны зможа данесці не толькі свой пункт гледжання на арганізацыю працэсу супрацоўніцтва, але і заявіць пра ўласныя мэты, інтарэсы і запатрабаванні", – тлумачыць канцэпцыю начальнік упраўлення кадраў БДУ Наталля Няпеўная.
Праграма студэнцкай секцыі ўключае мерапрыемствы, накіраваныя на фарміраванне ў моладзі навыкаў "самапрэзентацыі", праходжання сумоўя, складання рэзюмэ. Студэнтам прапануюць наведаць майстар-класы па развіцці асобасных якасцяў, прайсці экспрэс-інтэрв'ю з працадаўцамі і атрымаць рэкамендацыі па пошуку працы.
У рамках форуму разгорнецца традыцыйны "Кірмаш вакансій". Звыш 30 айчынных і міжнародных кампаній пазнаёмяць студэнтаў са сваімі вакансіямі, а таксама прапановамі па праходжанні практыкі ці стажыроўкі.
Упершыню ў рамках форуму будзе арганізаваны конкурс "Відэарэзюмэ". Гэта ўнікальная магчымасць для моладзі асвоіць тэхніку складання рэзюмэ сучаснага выгляду. Прыём заявак для ўдзелу адкрыты на сайце і працягнецца да 22 сакавіка. Усе зарэгістраваныя студэнты змогуць на працягу двух дзён прайсці навучанне па складанні прэзентацыйнага роліка. Найлепшыя "візітоўкі" прадэманструюць на форуме падчас адкрытага паказу. Акрамя таго, рэзюмэ ўсіх удзельнікаў конкурсу ацэняць эксперты, што дазволіць студэнтам у далейшым выкарыстоўваць свае прэзентацыі пры працаўладкаванні. Таксама ў рамках фіналу выступяць псіхолагі-практыкі і спецыялісты па прамоўніцкім майстэрстве і невербальнай камунікацыі.
Удзельнікамі секцыі "Кампаніям" стануць прадстаўнікі БДУ і кіраўнікі арганізацый. Кожны з бакоў распавядзе пра эфектыўныя формы ўзаемадзеяння ў рашэнні пытанняў працаўладкавання маладых спецыялістаў. Працягнецца тэма на панэльнай дыскусіі. Тут удзельнікі вызначаць веды, навыкі і ўменні выпускніка, запатрабаваныя сучаснай эканомікай. Кампаніі прапануюць сваё бачанне падрыхтоўкі спецыяліста ў адпаведнасці з патрабаваннямі рынку працы. Загадчык кафедры эканамічнай інфарматыкі Дзмітрый Марушка распавядзе пра досвед супрацоўніцтва з заказчыкамі кадраў. Тэмай яго выступу стане "Універсітэт 3.0. у дзеянні: досвед узаемадзеяння кафедры эканамічнай інфарматыкі БДУ з міжнародным бізнес-кам'юніці". Таксама патэнцыйным працадаўцам прэзентуюць "Электронную базу рэзюмэ выпускнікоў БДУ", дзе сабраны дадзеныя пра старшакурснікаў усіх факультэтаў універсітэта.
Упершыню на форуме будзе арганізавана секцыя "Каардынатарам БДУ". Накіравана яна на ўдасканаленне працы падраздзяленняў універсітэта па працаўладкаванні студэнтаў і ўзаемадзеянні з працадаўцамі. Удзельнікамі стануць адказныя за дадзены напрамак на факультэтах супрацоўнікі БДУ. Спікерамі выступяць вядомыя эксперты і бізнес-трэнеры, якія падзеляцца актуальнымі метадамі пошуку вакансій для маладых спецыялістаў, працы са студэнтамі і капіталізацыі асабістага брэнда. Галоўным мерапрыемствам секцыі стане "Жывая бібліятэка", дзе супрацоўнікі БДУ змогуць адначасова задаць любое пытанне розным спецыялістам па пытаннях працаўладкавання выпускнікоў. Дарэчы, пра прававыя аспекты распавядзе юрыст, а НR-менеджары падзеляцца досведам падбору і сакрэтамі ўзаемадзеяння рэкрутараў з універсітэтамі. На сустрэчу запрошаны таксама маладыя спецыялісты і кіраўнікі кампаній.
Арганізатарам форуму выступіла ўпраўленне кадраў БДУ.
Акрэдытацыя журналістаў абавязковая па тэл.: 209-54-10; 209-53-43 (прэс-служба БДУ).


title: Бесперапынная адукацыя як стыль жыцця. Анастасія Майсеня пасля Каледжу Еўропы імкнецца ў аспірантуру БДУ

maintext:
Анастасія МАЙСЕНЯ, дыпламаваны юрыст, скончыла магістарскія праграмы ў БДУ і Каледжы Еўропы (Бельгія), валодае трыма замежнымі мовамі і не збіраецца спыняцца: у планах – паступленне ў аспірантуру БДУ. На сустрэчы з маладымі навукоўцамі ФМА яна распавяла пра досвед міжнароднага навучання і зносінаў.
«Валодаць англійскай –
не больш, чым норма»
– Калі я атрымлівала вышэйшую адукацыю, для мяне, асабліва на першых курсах, было важна наб-рацца не толькі прафесійных ведаў, але яшчэ і тых, якія не магла атрымаць ва ўніверсітэце, напрыклад, моўных, таму актыўна займалася самаадукацыяй. Так, з 19 гадоў пачала вучыць французскую мову, да гэтага мяне заахвоцілі моладзевыя абмены, дзякуючы якім я наведала даволі шмат краін.
Я зразумела, што ведаць англійскую – гэта не больш, чым норма, а вось ведаць яшчэ нейкія мовы – гэта ўжо выдатна. Напрыклад, я была ў Бельгіі і жыла ў сям’і, дзе дзеці ў роўнай ступені валодалі галандскай, французскай і англійскай, і падумала: «А чаму я не магу?» Гэта мяне натхніла, я вывучыла французскую і нямецкую, што дазволіла, напрыклад, навучацца і стажыравацца ў іншых краінах, а галоўнае – мець зносіны з некаторымі замежнікамі на іх родных мовах.
«Магістратура –
для асобаснага росту»
– Я скончыла юрфак БДУ па спецыяльнасці «правазнаўства», але мне не хацелася заставацца на першай ступені лесвіцы адукацыі, хацелася пайсці вышэй, таму паступіла ў магістратуру юрыдычнага факультэта. Для мяне гэта быў крок на шляху асобаснага развіцця, і гэтым разам ужо хацелася атрымаць спецыялізаваныя веды ў галіне права. Напрыклад, калі я вучылася на першай ступені, у мяне не было такіх прадметаў, як «міжнародны камерцыйны арбітраж» ці «міжнародны грамадзянскі працэс», таму магістратура па спецыяльнасці «прававое рэгуляванне знешнеэканамічнай дзейнасці» дазволіла паглыбіцца ў гэтыя пытанні, набыць пэўныя важныя для практыкі веды.
Пасля магістратуры БДУ Анастасія паехала атрымліваць дыплом магістра ў Каледж Еўропы ў Бельгіі. Паспяхова прайшоўшы працэс падачы дакументаў, які сама гераіня назвала даволі-такі простым, не толькі паступіла на запаветную спецыяльнасць, але і атрымала стыпендыю:
– Я чалавек, які не перапыняе свайго развіцця, таму, вырашыў-шы, што ў Беларусі я гэты сектар ужо ведаю, паехала ў Еўропу даведвацца, як там. Мару паступіць у навучальную ўстанову, якая называецца Каледж Еўропы, выношвала даўно, прываблівала магістарская праграма «еўрапейскае права». Каледж рыхтуе кадры, у прыватнасці, для Еўрапейскай камісіі, таму ў Брусэлі кожны ведае гэту навучальную ўстанову. Да-рэчы, у Еўропе дыплом магістра вельмі шануецца, у нас я такога не сустракала. Калі я як юрыст праглядала ў нас вакансіі, нідзе не бачыла, каб у патрабаваннях быў дыплом магістра, і нават не ўказваюць, што ён будзе перавагай.
«У Каледжы Еўропы
студэнты рыхтуюцца да лекцый»
– Падчас навучання ў каледжы праходзіла абавязковыя курсы і на выбар, а яшчэ там ёсць міждысцыплінарныя курсы. Гэта значыць, што калі я юрыст, то абавязана ў кожным з семестраў узяць курс не па праве, а па сумежных дысцыплінах, напрыклад, па палітыцы ці эканоміцы. Гэта дазваляе пашырыць прафесійны далягляд, і мне здаецца, што гэта правільна.
Што да формаў правядзення заняткаў, то іх некалькі: лекцыі, семінары і т’ютараты. На лекцыях звычайна прысутнічае ўвесь паток, гэта каля 100 чалавек, і ты ніяк не ўзаемадзейнічаеш з выкладчыкам. Да лекцыі трэба кожны раз рыхтавацца: прачытаць канспект выкладчыка, які можна купіць у спецыялізаваным кіёску. Можна, вядома, і не рыхтавацца, але тады не зразумееш, пра што ідзе гаворка. Працэс пабудаваны так, што ты па канспекце самастойна вывучаеш фабулу тэмы, а на лекцыі выкладчык тлумачыць нюансы: чаму быў пададзены такі іск, якія наступствы і г. д. За кожным выкладчыкам у каледжы замацаваны асістэнт, які арганізоўвае т’ютараты. На гэтых занятках ён не дае ніякай новай інфармацыі, як выкладчык на лекцыі, але тлумачыць нейкія моманты, у групе ідзе абмеркаванне. Яшчэ адна форма – семінары, якія праходзяць у малых групах і адрозніваюцца ад лекцый інтэрактыўнасцю, прычым зносіны адбываюцца досыць нефармальна, за кошт таго, што ў англійскай няма формы «Вы».
Яшчэ адрозненне ў тым, што ў нас сярэдні бал лічыцца як сярэднеарыфметычнае ўсіх адзнак, а там інакш. У розных формаў працы розныя каэфіцыенты: у семінараў – 1, у лекцый – 1,5, а ў магістарскай працы самы высокі – 2, таму яе важна напісаць добра.
«Выкладчык для мяне
меў ролю футбольных варот»
– У Каледжы Еўропы выкладчык ніколі не скажа, што твой адказ няправільны, там імкнуцца не нашкодзіць самаацэнцы студэнта, прастымуляваць яго. На абмеркаваннях падчас семінараў выказваліся часам зусім недарэчныя версіі, але дыскусія ад гэтага не станавілася бяднейшай. Галоўнае – у кожнага ёсць права выказацца па тэме. Для мяне выкладчык там меў ролю футбольных варот. Студэнт павінен забіць гол у гэтыя вароты і сам зразумець, атрымалася ці не. Калі мяч адляцеў ад штангі, то ён вярнуўся на поле, і ўжо іншы студэнт спрабуе забіць гол, гэта значыць даць адказ на пытанне. Пры такім падыходзе чалавек сам разумее, ці ў правільным напрамку ён разважае, мне гэта ў іх сістэме вельмі падабаецца.
«Для нефармальнага
нэтворкінгу – у каледжа ўласны бар»
– У каледжы моцнае студэнцкае самакіраванне: было вельмі шмат усякіх ініцыятыў – пачынаючы ад эколагаў і заканчваючы дабрачыннасцю. Самі арганізоўвалі курсы замежных моў. Там ёсць культ лідарства, і ўсе імкнуліся запусціць свае ініцыятывы. Але з іншага боку – шмат каму гэта перашкодзіла каледж скончыць, таму што людзі, якія вельмі глыбока сыходзілі ў сацыяльнае жыццё, проста забывалі пра вучобу. Яшчэ ў каледжа ёсць уласны бар, дзе кожны чацвер праходзіць барная ноч, а бармэнамі выступаюць самі студэнты. Наогул, там вельмі шмат увагі надаецца нэтворкінгу: як фармальнаму, так і нефармальнаму. І калі на семінарах мы разбіраліся з тым, што такое нэтворкінг і як правільна пабудаваць адносіны, то бар выступаў пляцоўкай для нефармальнага нэтворкінгу, дзе людзі вучацца нават на сур’ёзныя тэмы размаўляць у нефармальным становішчы.
«Германія навучыла
шанаваць сутнасць»
– Праз некалькі месяцаў пасля таго, як я атрымала дыплом магістра Каледжа Еўропы, мяне адабралі на стажыроўку ў Бундэстаг Германіі працаваць у офісе дэпутата з Баварыі, якая займалася правамі жанчын, дзяцей, пенсіянераў. Пяць месяцаў я працавала як стажор, наведала выбарчую акругу, хадзіла на пасяджэнні камітэтаў, прысутнічала на канферэнцыі з палітыкамі. На мяне вельмі паўплывала стаўленне немцаў да жыцця. Напрыклад, мне запомнілася, як нават на пленарнае пасяджэнне дэпутаты ад больш левых партый нярэдка спакойна прыходзілі ў джынсах, гэта значыць, што там надаецца ўвага не твайму выгляду, а сутнасці: што ты робіш і як. Такія прыклады прымушаюць задумацца: «А ці дазволена нам меркаваць пра кагосьці па знешнім выглядзе?»
«У Беларусі для сябе
я бачу перспектывы»
– Я вярнулася дадому, таму што зразумела, што на дадзеным этапе ў Беларусі ў мяне больш магчымасцяў рэалізаваць сябе. Мне цікавая навука, прыцягвае міжнароднае права, таму планую паступаць у аспірантуру ФМА, гэта для мяне яшчэ адна прыступка ўгару. Не выключана, што буду выкладаць, узаемадзеянне са студэнтамі – гэта цікава. Я лічу, што беларусы вельмі разумныя і таленавітыя людзі, але нам часам бракуе ініцыятыўнасці і досведу камунікацыі, таму я раю студэнтам выкарыстоўваць магчымасці, ездзіць па праграмах абмену. Гэта дазваляе атрымаць незаменны досвед, а яшчэ распавесці замежнікам пра Беларусь.
Валерыя БАНДАРЧЫК


title: З універсітэта - на працу. Студэнты вучацца будаваць кар’еру з нуля

maintext:
Пошук першага месца працы для многіх маладых спецыялістаў – сапраўднае выпрабаванне. Выяўляецца няўменне правільна скласці рэзюмэ, прэзентаваць сябе і, вядома, адсутнасць досведу. Як з сумам жартуюць выпускнікі, а дзе гэты досвед узяць, калі без яго на працу не бяруць. Знайсці выйсце прапануе цэнтр кар’еры БДУ, які праводзіць для студэнтаў практыкум «Пошук працы», дзе кожны ахвотнік можа не толькі атрымаць неабходныя для пабудовы кар’еры веды, але і прайсці рэальнае сумоўе, не выходзячы з аўдыторыі.
– Мы шукаем любыя шляхі ўзаемадзеяння з заказчыкамі кадраў, з працадаўцамі для таго, каб працаўладкаваць нашых студэнтаў, – распавядае намеснік начальніка ўпраўлення кадраў БДУ Вераніка Дабравольская. – Ідэя гэтага практыкума з’явілася дзякуючы начальніку нашага ўпраўлення Наталлі Няпеўнай, якая заўсёды глядзіць наперад і разумее, што выпускнікам трэба дапамагаць, у тым ліку паказваць, як выбудоўваць свае адносіны з будучымі працадаўцамі, з кампаніямі.
Практыкум складаецца з лекцыйных і практычных заняткаў, якія праводзіць запрошаны выкладчык Сяргей Бакулін, кіраўнік праекта kandidat.by, спецыяліст у галіне падбору персаналу. Ён дзеліцца з удзельнікамі актуальнай інфармацыяй пра рынак працы, распавядае пра каналы пошуку вакансій і нюансы таго, як скласці рэзюмэ, калі няма досведу працы:
– Працадаўца не заўсёды шукае чалавека з досведам, часта ён у пошуку супрацоўніка, які блізкі яму па духу, падыходзіць па нейкіх асабістых якасцях і гатовы працаваць над нейкай ідэяй ці праектам. Гэтым крытэрыям можа адпавядаць і студэнт, таму я раю выпускнікам адгукацца на вакансіі, нават калі няма адпаведнага досведу працы, бо нават у гэтым выпадку можна паказаць сябе, – тлумачыць спецыяліст. – На працягу вучобы ва ўніверсітэце студэнты выконваюць шэраг праектаў, прычым досыць паспяхова, у іх ёсць нейкія напрацоўкі, якія самі студэнты не заўсёды ўспрымаюць як дасягненне, але насамрэч яны могуць быць вельмі важныя для працадаўцы, галоўнае – пісьменна падаць гэту інфармацыю. Студэнтам, у якіх сапраўды ўжо ёсць некаторыя веды і кампетэнцыі, трэба вучыцца пахваліць сябе ў патрэбны момант, падкрэсліць свае перавагі.
Пасля тэорыі студэнтам прапануюць перайсці да самай важнай часткі заняткаў – практыкі. Бо можна актыўна высылаць кампаніям рэзюмэ і нават атрымліваць запрашэнні на сумоўі, але ўсё адно чуць фразу «мы вам ператэлефануем».
– Часцей за ўсё адмовы бываюць таму, што чалавек не ведае пэўных правілаў паводзін на сумоўі, не ўмее выгадна сябе прадставіць або не разумее, што існуюць вакансіі з нізкім парогам патрабаванняў, таму на іх адгукаецца вельмі вялікая колькасць людзей, і тут трэба ўмець вылучыцца на фоне іншых, – кажа Сяргей Бакулін.
На рэальных сумоўях, як правіла, ніхто не будзе тлумачыць прычыну адмовы і тым больш – разбіраць вашы памылкі. Таму, каб не набіваць гузоў раней часу, удзельнікам прапануюць падрыхтавацца: да практычных заняткаў, напрыклад, яны знаходзяць цікавыя для іх вакансіі і складаюць пад іх рэзюмэ, а наколькі яны адпавядаюць адзін аднаму, правярае выкладчык і паказвае на месцы, што патрабуюць карэкціроўкі.
Своеасаблівым іспытам для тых, хто засвоіў курс, з’яўляецца speed-meeting: HR-спецыяліст таго сегмента рынку працы, які адпавядае спецыяльнасці ўдзельнікаў, студэнт у якасці кандыдата, і пяць хвілін на самапрэзентацыю – умовы максімальна набліжаныя да рэальных. Унікальнасць такіх сумоўяў у тым, што ў выніку інтэрв’ю студэнт абавязкова атрымае зваротную сувязь ад спецыяліста. Даведацца, як гэта працуе, мы адправіліся на speed-meeting да студэнтаў факультэта радыёфізікі і камп’ютарных тэхналогій. Да іх, дарэчы, прыйшлі два рэкрутара – выдатная магчымасць пераканацца, што ў кожнага спецыяліста свае падыходы да правядзення інтэрв’ю, якія могуць залежаць нават ад карпаратыўнай культуры кампаніі. З аўдыторыі пасля сумоўя з адным з рэкрутараў выходзіць студэнт 4 курса ФРКТ Аляксандр Міско:
– Сумоўе прайшло даволі прадуктыўна. Мне паказалі моманты ў рэзюмэ, якія трэба дапрацаваць, далі рэкамендацыі, у якіх напрамках я магу атрымаць дадатковыя веды, каб вырасці як спецыяліст, параілі падняць свой узровень англійскай мовы. Мы з рэкрутарам абмяняліся кантактамі і дамовіліся, што праз чатыры месяцы ён даведаецца пра мае вынікі, – дзеліцца малады чалавек і займае чаргу на сумоўе да другога спецыяліста. У Аляксандра ёсць час, каб прааналізаваць досвед папярэдняга інтэрв’ю і падкарэкціраваць сваю прэзентацыю. Вынік уражлівы – спрабуючы прайсці сумоўе ў другі раз, ён робіць уражанне на рэкрутара, і той гатовы разгледзець яго як кандыдата на пазіцыю Junior у кампанію:
– У выпадку з Аляксандрам у мяне было адчуванне паўнавартаснага сумоўя, таму што чалавек прыйшоў падрыхтаваны ва ўсіх адносінах. Мне вельмі спадабалася, як было структуравана рэзюмэ, яго было камфортна праглядаць падчас сумоўя, што важна, калі ўлічваць, што азнаёміцца з інфармацыяй загадзя не было магчымасці. Яшчэ малады чалавек адразу ж абмаляваў свае моцныя і слабыя бакі, выказаў жаданне, як ён, уласна, хоча развівацца і якія ў яго для гэта ўжо ёсць навыкі, а таксама здольнасці, што ён ужо вывучыў і ўмее, – каментуе Ірына Аніскевіч, спецыяліст па падборы персаналу кампаніі «ТПК-Софт». – Насамрэч, я прыемна ўражана, таму што студэнты прыйшлі на сумоўе вель-мі падрыхтаваныя, упэўненыя, яны рознабакова развітыя, многія з іх разумеюць, куды хочуць рухацца, з чым хочуць працаваць, і ўжо маюць адпаведныя навыкі. Праўда, некаторыя дапускалі памылкі падчас інтэрв’ю, напэўна, блытала хваляванне: забывалі прадстаўляцца і адразу пачыналі казаць пра сябе, прыносілі з сабой рэзюмэ, але забывалі аддаць яго. Яшчэ адзначу такі момант, што не ўсе выпуск-нікі вызначыліся, на якую менавіта вакансію яны прэтэндуюць. Калі спрабуеш канкрэтызаваць, адказваюць, што ім і тое цікава, і гэта, чакаюць, калі ім штосьці прапануюць. На рэальным сумоўі такія рэчы ці наўрад ці спрацуюць, таму трэба выразна разумець, што ты шукаеш, чаго хочаш, што можаш для гэтага зрабіць і што можаш даць кампаніі.
Практыкум ужо прайшлі студэнты ФФСН, ФРКТ, эканамічнага і біялагічнага факультэтаў. І калі пакуль не ўсе з іх атрымалі прапановы ад працадаўцаў, то ўсе сапраўды ведаюць, з чаго пачынаць пошук працы і пабудову сваёй кар’еры. Неўзабаве заняткі па працаўладкаванні распачнуць студэнты гістарычнага факультэта і ФСК. Інфармацыю пра правядзенне практыкума на іншых факультэ-тах можна даведацца ў дэканатах.
Валерыя БАНДАРЧЫК


title: Больш за ўсё “Домрачавых” і “Б’ёрндаленаў” расце ў Мінску. Студэнты БДУ падтрымалі юных біятланістаў на спаборніцтвах “Снежны снайпер” (+вiдэа)

maintext:
Самай яркай спартыўнай падзеяй гэтай зімы, безумоўна, сталі ХХІІІ Зімовыя Алімпійскія гульні ў Пхёнчхане. Але не для ўсіх. У юных беларускіх біятланістаў прайшлі першыя спаборніцтвы. Ці варта казаць пра тое, што першыя сур'ёзныя спаборніцтвы па значнасці не саступаюць Алімпійскім гульням? 3–4 сакавіка РЦАП "Раўбічы" прымаў фінальны этап рэспубліканскіх спаборніцтваў сярод дзяцей і падлеткаў па біятлоне "Снежны снайпер". Амаль 170 юных спартсменаў з усёй краіны змагаліся за медалі ў дзвюх дысцыплінах – спрынт і змяшаная эстафета.
"Снежны снайпер" – гэта не проста спаборніцтвы, гэта свята дзіцячага спорту, выдатная магчымасць для юных спартсменаў заявіць пра сябе. Вялікі шлях у беларускі біятлон пачынаецца менавіта са "Снежнага снайпера".
Сёлета спаборніцтвы наведаў прэзідэнт Рэспублікі Беларусь Аляксандр Рыгоравіч Лукашэнка. Пераможцаў узнагароджвалі алімпійскія чэмпіёнкі Дар'я Домрачава, Дынара Алімбекава і Ірына Крыўко. Мабыць, найлепшай матывацыі спартсменам-пачаткоўцам і не прыдумаць. Не застаўся ўбаку і Беларускі дзяржаўны ўніверсітэт. На працягу двух дзён студэнты і выкладчыкі задавалі настрой на трыбунах, падтрымлівалі спартсменаў і проста добра праводзілі час. Сваімі ўражаннямі падзялілася студэнтка 2 курса Інстытута журналістыкі Анастасія Балтоўская:
"Выхадныя ў Раўбічах прынеслі мне буру эмоцый. На "Снежным снайперу" я перажывала за каманду Віцебскай вобласці таму, што сама з Віцебска. Такая колькасць дзяцей і іх настрой перанеслі нас у дзяцінства і прымусілі гуляць у снежкі, катацца з горкі. Тое, што трэба студэнту, які стаміўся ад бясконцай вучобы. А гарачы чай і сонечнае надвор'е толькі паляпшалі нам усім настрой".
Галоўнымі героямі былі ўсё ж юныя спартсмены.
"Каштоўнасць гэтых спаборніцтваў у тым, што гэтыя найлепшыя дзеткі, гэтыя зярняткі нашай краіны, узяты на кантроль трэнерамі. Мы абавязкова зробім усё, каб з іх у будучыні выраслі Домрачавы, Б’орндалены, Айдаравы, Паповы – вялікія спартсмены", – адзначыў Аляксандр Лукашэнка.
Як паказаў выніковы медальны залік, больш за ўсё "Домрачавых” і “Б’ёрндаленаў" расце ў Мінску, каманда заваявала дзевяць узнагарод (4 залатыя і 5 сярэбраных). Другое месца ў Магілёўскай вобласці – шэсць медалёў. Мінская вобласць зарабіла пяць медалёў і заняла трэцюю пазіцыю.
З прычыны ўзросту студэнты Беларускага дзяржаўнага ўніверсітэта на "Снежным снайперу" маглі толькі падтрымліваць спартсменаў. Але, магчыма, праз некалькі гадоў студэнцкая сям'я папоўніцца таленавітымі біятланістамі. Ва ўсякім разе, "Снежны снайпер" дае на гэта спадзяванне.
Валерыя СЦЯПКО
Вiдэа:


title: У авангардзе Феміды. Пераможцы Беларускай юрыдычнай алімпіяды расказалі пра сакрэт поспеху

maintext:
Пачатак вясны для ўсёй юрыдычнай супольнасці Беларусі і для юрыдычнага факультэта БДУ па традыцыі адзначаецца правядзеннем самага маштабнага спаборніцтва сярод студэнтаў прававых спецыяльнасцяў з усіх устаноў вышэйшай адукацыі краіны. 2 сакавіка юрыдычны факультэт БДУ з гонарам адчыніў свае дзверы партнёрам, гасцям і ўдзельнікам вочных тураў Беларускай студэнцкай юрыдычнай алімпіяды– 2018, вядучым араганізатарам якога з’яўляецца Міністэрства адукацыі Рэспублікі Беларусь.
За выхад у вочныя туры змагалася 15 УВА (18 каманд і 124 iндывiдуальныя ўдзельнiкі). Права на ўдзел у фінальных спаборніцтвах Алімпіяды–2018 атрымалі 12 каманд і 52 індывідуалы.
На ўрачыстай цырымоніі адкрыцця Алімпіяды–2018 быў традыцыйна прадстаўлены відэаролік, што адлюстраваў развіццё алімпіяднага руху на працягу 14 гадоў. Мерапрыемства адкрыў дэкан юрыдычнага факультэта прафесар Сяргей Балашэнка:
«Гэтая студэнцкая алімпіяда чатырнаццатая ў гісторыі нашай Бацькаўшчыны. Наступная будзе юбілейнай, таму трэба будзе рыхтавацца яшчэ лепш і старанней. De jure у нас ужо надышла вясна, але de facto яна надыдзе толькі пасля Беларускай студэнцкай юрыдычнай алімпіяды! І можаце быць упэўненыя, скончыцца алімпіяда – прыйдзе вясна!»
Прафесар Вольга Чупрыс, прарэктар БДУ па вучэбнай рабоце і адукацыйных інавацыях, адзначыла: «Беларуская студэнцкая юрыдычная алімпіяда ўжо 14 гадоў з’яўляецца прыкладам пераходу ад звычайнай трансляцыі ведаў да творчага, індывідуальнага і нестандартнага мыслення. Юрыдычная алімпіяда – адно з самых значных мерапрыемстваў Міністэрства адукацыі. Беларуская адукацыя ідзе па правільным шляху, па шляху, арыентаваным на моладзь, па шляху самарэалізацыі і развіцця творчых здольнасцяў». Вадзім Іпатаў, дырэктар Нацыянальнага цэнтра заканадаўства і прававых даследаванняў Рэспублікі Беларусь, заўважыў: «Тут сабраліся тыя, хто жыве правам, разумее яго філасофію, тыя, хто будзе папулярызаваць прафесію юрыста ў будучыні. Жадаю поспехаў як удзельнікам, так і журы. Пераможаных не будзе, таму што кожны здабудзе званне!»
Мікалай Старавойтаў, намеснік міністра юстыцыі Беларусі, у першую чаргу адзначыў важнасць работы журы: «Ім, можа, нават складаней, чым вам, удзельнікам, таму што выбраць пераможцаў не так проста. Спадзяюся, што вы ўзброіліся ведамі, і жадаю праявіць сябе толькі з найлепшага боку!»
Вячаслаў Абрамаў, намеснік старшыні Дзяржаўнага камітэта па маёмасці, сказаў: «Хочацца павіншаваць з пачаткам цікавага і яркага этапу студэнцкага жыцця. Вы ўсе чакалі гэтага і рыхтаваліся на працягу года. Сёння і заўтра вы атрымаеце своеасаблівы вопыт і ўразіце сваімі ведамі журы. Жадаю ўсім складаных задач і цікавых рашэнняў».
Дзяніс Туравец, кіруючы партнёр адвакацкага бюро «Ягораў, Пугінскі, Афанасьеў і партнёры», таксама выступіў з прамовай: «Мы даўно сочым за правядзеннем юрыдычнай алімпіяды, таму можам сказаць, што вы павінны прызвычаіцца глядзець на ўсё з аптымізмам і прыняць удзел у алімпіядзе за новую магчымасць паказаць сябе. Жадаю вам упэўненасці, запалу і куражу».
Сяргей Каліноўскі, адвакат Мінскай гарадской калегіі адвакатаў: «У першую чаргу хачу сказаць, што вы ўсе пераможцы, таму што прайшлі ў вочны тур. Дакажыце самі сабе, што вы можаце дасягнуць поспехаў у рэальных абставінах. І хачу параіць: калі ў вас ёсць добрыя доказы, бярыце фактамі; калі разумееце нормы закона, то карыстайцеся імі; а калі няма ні таго, ні другога, то бярыце голасам».
Сутнасць заданняў
У вочных турах індывідуальным удзельнікам было прапанавана падрыхтаваць 2 праекты правапрымяняльных актаў; адказ на ліст грамадзяніна; экспертнае заключэнне праекта нарматыўнага прававога акта; тэставае заданне.
У камадных спаборніцтвах трэба было выканаць наступныя заданні: аналіз казусу і падрыхтоўка прэзентацыі пазіцыі па грамадзянскай (гаспадарчай) справе ў судзе другой інстанцыі; падрыхтоўка экспертнага заключэння праекта нарматыўнага прававога акта; падрыхтоўка 2 праектаў правапрымяняльных актаў; інтэрв’юіраванне і падрыхтоўка пісьмовай кансультацыі натарыуса на беларускай мове (спецыялізаваны конкурс Беларускай натарыяльнай палаты); прэзентацыя пазіцыі па грамадзянскай (эканамічнай) справе ў судзе; падрыхтоўка пісьмовай кансультацыі натарыуса (спецыялізаваны конкурс Беларускай натарыяльнай палаты); адказ на ліст грамадзяніна (спецыялізаваны конкурс Беларускай натарыяльнай палаты).
Карыстацца сродкамі электроннай сувязі было строга забаронена. За гэтым сачылі выкладчыкі і студэнты з арганізацыйнага камітэта.
Журы складалася з 2 калегій: па грамадзянскіх і па крымінальных справах. Узначаліў журы конкурсу Валерый Калінковіч, першы намеснік Старшыні Вярхоўнага Суда Рэспублікі Беларусь. Конкурсная праграма першага дня завяршылася ў 18.30. А ўжо 3 сакавіка ў 9.00 журы абвясціла 16 удзельнікаў-фіналістаў індывідуальнага заліку і 6 фіналістаў каманднага заліку.
У фінальным туры ўдзельнікі павінны былі на падставе аналізу казуса прэзентаваць пазіцыю па грамадзянскай (для індывідуалаў) і крымінальнай (для каманд) справе.
На ўрачыстым закрыцці з прамовай выступіў намеснік Кіраўніка Адміністрацыі Прэзідэнта Рэспублікі Беларусь Валерый Міцкевіч: «Праводзіць юрыдычную алімпіяду стала традыцыяй. Усе студэнты юрыдычных спецыяльнасцяў, якія праявілі сябе падчас алімпіяды, цяпер працуюць у Следчым камітэце, Генеральнай пракуратуры і судах. І гэта радуе, таму што найлепшыя з лепшых знаходзяць сваё прызванне ў адпаведнасці з іх прафесіяй. Канешне, шмат працы ў правядзенне алімпіяды ўкладзена арганізацыйным камітэтам, старшынёй якога з’яўляецца дэкан юрыдычнага факультэта, доктар юрыдычных навук, прафесар Сяргей Аляксандравіч Балашэнка».
Валерый Міцкевіч ад імя Адміністрацыі Прэзідэнта Рэспублікі Беларусь узнагародзіў Сяргея Балашэнку Ганаровай граматай за шматгадовую арганізацыю Беларускай студэнцкай юрыдычнай алімпіяды і актыўнае ўкараненне інавацыйных і практыка-арыентаваных тэхналогій у адукацыйны працэс.
Вадзім Богуш, першы намеснік міністра адукацыі Беларусі, дадаў: «Гэтыя 2 дні алімпіяды былі напружанымі з пункта погляду эмоцый і інтэлектуальнай дзейнасці. Мне хочацца павіншаваць усіх з перамогай, таму што, нягледзячы на ваша месца ў рэйтынгу, вы ўсе набылі вялікі вопыт».
Пераможцы
У індывідуальным заліку Алімпіяды–2018 месцы размеркаваліся наступным чынам: 1 месца – Слінько Кацярына (Акадэмія кіравання пры Прэзідэнце Рэспублікі Беларусь).
2 месца – Супрун Святлана (Гомельскі дзяржаўны ўніверсітэт імя Ф. Скарыны).
3 месца – Глухаў Аляксей (БДУ); Чарнякова Кацярына (БДУ); Паторская Алена (БДУ). У камандным заліку Алімпіяды–2018 пераможцамі сталі:
1 месца – «Авангард Феміды» (БДУ).
2 месца – «Купалаўцы» (ГрДУ імя Я. Купалы).
3 месца – «Дума» (БДУ); «Акадэміус» (АКПРБ). У спецыялізаваным конкурсе Беларускай натарыяльнай палаты перамаглі:
1. «Купалаўцы» – ГрДУ імя Я. Купалы.
2. «Авангард Феміды» – БДУ.
3. VitaVinatus – БІП – Інстытут правазнаўства.
Усе пераможцы алімпіяды адзначаны дыпломамі Міністэрства адукацыі, узнагароджаны каштоўнымі прызамі, а таксама будуць уключаны ў спецыяльны фонд Прэзідэнта Рэспублікі Беларусь па сацыяльнай падтрымцы адораных навучэнцаў і студэнтаў. Таксама пераможцы былі адзначаны спецыяльнымі прызамі партнёраў: ГА «Беларускі рэспубліканскі саюз юрыстаў», Генеральнай пракуратуры Беларусі, Вярхоўнага Суда РБ, Следчага камітэта, Дзяржаўнага камітэта па маёмасці, Нацыянальнага цэнтра прававой інфармацыі, ТАА «Юрспектр», АБ «Сысуеў, Бондар, Храпуцкі СБХ». Традыцыйна партнёры ўручылі некаторым удзельнікам сертыфікаты на праходжанне месячнай аплочваемай стажыроўкі.
Меркаванні
На працягу ўсяго мерапрыемства госці і партнёры выказвалі меркаванні наконт правядзення алімпіяды.
Сяргей Аземша, намеснік старшыні Следчага камітэта Рэспублікі Беларусь, генерал-маёр юстыцыі, запэўніў, што ўсе ўдзельнікі алімпіяды – мэтанакіраваныя людзі, у якіх атрымаецца рэалізаваць свае здольнасці і веды ў юрыдычнай сферы.
Андрэй Рашчупкін, першы намеснік генеральнага дырэктара замежнага прадпрыемства «Кока-Кола Беўрыджыс Беларусь»: «Удзел у алімпіядзе – гэта не проста пачатак, гэта ўжо крок наперад. Безумоўна, і камандам, і індывідуалам яшчэ ёсць над чым працаваць. Мы ўпэўнены, што ў наступным годзе ўсе ўдзельнікі максімальна папрацуюць над сваімі недахопамі і пакажуць лепшыя вынікі. Поспехаў!» Андрэй Валянцінавіч таксама адзначыў некаторыя складанасці ў прапанаваных удзельнікам казусах і ўручыў дэкану юрыдычнага факультэта сертыфікат на замацаванне матэрыяльна-тэхнічнай базы.
Сяргей Балашэнка падзякаваў арганізацыйнаму камітэту алімпіяды ў асобах намесніка дэкана юрфака Андрэя Шыдлоўскага і загадчыка кафедры тэорыі і гісторыі дзяржавы і права Сяргея Калініна, выкладчыкам, студэнтам, членам журы і партнёрам мерапрыемства.
Пасля ўрачыстай цырымоніі закрыцця абсалютныя пераможцы каманднага заліку, удзельнікі каманды юрыдычнага факультэта БДУ «Авангард Феміды», падзяліліся сваімі ўражаннямі:
– Усе тыя моманты, калі меркаванні разыходзіліся, калі спрачаліся па кожнай дробязі ў вырашэнні любой задачы, калі рыхтаваліся да позняга вечара, усё гэта – не дарма. Неабходна было паказаць, што юрыдычны факультэт БДУ – найлепшае месца для таго, каб стаяць сапраўдным юрыстам, і мы гэта зрабілі!» – сказаў капітан каманды Уладзіслаў Каломенскі.
«Калі нас аб’явілі пераможцамі, то мы адчулі эмацыйны катарсіс, – дадае Ірына Дзямідзік. – Мы ўдзячны выкладчыкам за іх дапамогу ў падрыхтоўцы да алімпіяды. А сакрэт нашай зладжанай ка-манднай гульні просты: нам падабалася ўдзельнічаць і рыхтавацца да алімпіяды. Мы не разгубіліся і правільна размеркавалі ролі, кожны змог паказаць свае моцныя бакі. «Авангард Феміды» – прыклад падтрымкі, працавітасці і суладнай працы!»
Беларуская студэнцая юрыдычная алімпіяда – гэта не толькі захапляльнае спаборніцтва найлепшых студэнтаў юрыдычных спецыяльнасцяў, але і вялікі крок наперад да прафесійнага поспеху, да магчымасці пракласці свой кар’ерны шлях у юрыспрудэнцыі.
Арганізацыйны камітэт, госці і партнёры алімпіяды ад шчырага сэрца віншуюць усіх пераможцаў! Мы ганарымся вашымі талентамі і дасягненнямі. Няхай вашы зоркі, запаленыя сёння на юрыдычным небасхіле, гараць доўга і ярка!
Матэрыял падрыхтавалі Андрэй ШЫДЛОЎСКІ, намеснік дэкана юрыдычнага факультэта,
Аляксандр ФЕДАРОВІЧ, старшыня каардынацыйнай групы студэнцкага актыву юрфака


title: Студэнцкія арганізацыі павіншавалі БДУ з Днём абаронцаў Айчыны

maintext:
У галоўным корпусе БДУ студэнцкія арганізацыі павіншавалі студэнтаў і супрацоўнікаў універсітэту з Днём абаронцаў Айчыны. Святочная акцыя сабрала не толькі хлопцаў, якіх тут, на «мужчынскіх» спецыяльнасцях, шмат, але і дзяўчат!
Прафкам студэнтаў БДУ падрыхтаваў некалькі інтэрактыўных зон. Дзяўчаты-майстрыхі навучылі хутка і прыгожа пашыць арыгінальны гальштук-матылёк. І калі хлопцы з цікавасцю назіралі за руплівымі рухамі іголкі, дзяўчаты беглі падпісаць паштоўку, каб падараваць тату, сябру або закаханаму. Дызайн паштовак, дарэчы, быў падрыхтаваны спецыяльна да свята. Яны – адметная рыса прафкама, які звычайна на буйныя святы радуе студэнтаў новымі віншавальнымі паштоўкамі.
Непадалёк хлопцы спаборнічалі ў армрэстлінгу, паднімалі гіру, адказвалі на пытанні віктарыны. Прызы выдатныя: фірмовыя нататнікі і квіткі на пастаноўку «Дети Ванюшина» у Моладзевы тэатр. Пахваліцца перад камерай дасягненнямі ў конкурсах і прымерыць ваенны вобраз можна было ў тэматычнай фотазоне.
То тут, то там з’яўляліся дзяўчаткі-мімы з творчай студыі MiM-BSU, запрашаючы ў фэйс-арт-зону. Вялікая чарга хлопцаў хацела атрымаць каляровы малюнак на скуры! БРСМ БДУ віншаваў гасцей свята музычным канцэртам і цікавымі конкурсамі. Хлопцы павінны былі адказаць на няпростыя пытанні са «свету жанчын»: як выкарыстоўваць хайлайтар? ці трэба змываць фарбу з валасоў пасля афарбоўкі?.. Папулярнай была зона, дзе можна было атрымаць ваенны білет і прыняць прысягу. Цікава паспрабаваць сябе ў гэтай ролі і дзяўчатам! Шчаслівыя, яны дэманстравалі свой «білет» сябрам.
Свята атрымалася! Цяпер чакаем 8 сакавіка.
Надзея МАРХЕЛЬ
Фота Аліны Марціновіч і Андрэя Сабалевіча
Яшчэ больш фота у лічбавым фотаархіве БДУ


title: Праект "Сафія": у кожнага ёсць шанец стварыць шчаслівую сям’ю!

maintext:
На базе БДУ з 5 па 9 лютага прайшло экспрэс-навучанне па фарміраванні сямейных каштоўнасцяў і ўсвядомленага бацькоўства ў моладзі у межах рэспубліканскага праекта «Сафія».
Праект рэалізуецца моладзевым крылом Беларускага саюза жанчын сумесна з нашым універсітэтам, а асновай для выяўлення праблематыкі паслужыла маштабнае сацыялагічнае даследаванне сямейных каштоўнасцяў сярод 1190 студэнтаў БДУ, Гродзенскага дзяржаўнага ўніверсітэта імя Янкі Купалы і Магілёўскага дзяржаўнага ўніверсітэта імя Аркадзя Куляшова. Напрыклад, станоўча ў адносінах да фактычнага сужыцця ставяцца 60,9 % мінскіх студэнтаў БДУ, аборт лічыць забойствам 67,1 % з апытаных.
Сямейныя каштоўнасці ў Мінску адчувальна ніжэйшыя, чым у несталічных ВНУ, дзе праводзілася даследаванне. Няўжо інтэлектуальны патэнцыял нашых студэнтаў зацямніў духоўны? Праект «Сафія» з дапамогай прафесійных лектараў, іх аргументацыі і навуковай базы прадставіў студэнтам пераканаўчыя доказы таго, што сужыццё ў 85 % не прыводзіць да шлюбу, а нявіннасць (цэласнасць светапогляду) толькі ўмацоўвае адносіны.
«Сафія» рыхтуе студэнтаў-лектараў, якія згодна з прынцыпам «роўны навучае роўнага» распавядаюць старэйшым школьнікам і гімназістам пра сямейныя каштоўнасці, сэнс жыцця, адрозненне кахання ад закаханасці, узаемапавагу, шлюб і традыцыі сям’і.
Першай удзельніцай праекта стала СШ № 111 г. Мінска. Студэнты БДУ ходзяць на кожны адкрыты ўрок у рамках праекта, каб павучыцца ў такіх дасведчаных лектараў, як куратара асветніцкага праекта «За жыццё, маральнасць і сямейныя каштоўнасці» Алены Ярашэвіч і тэле- і радыёвядучай Алены Есінай. Дарэчы, яны выступілі і на экспрэс-навучанні ў фармаце адкрытых лекцый-гутарак. Патрапіць у праект можна студэнтам беларускіх ВНУ, а па сканчэнні навучання стаць лектарам, фатографам ці відэографам праекта. Пяць дзён экспрэс-навучання былі агульнымі, даведацца пра сямейныя каштоўнасці мог кожны.
Адкрытая форма зносін была абрана невыпадкова: як прызналіся слухачы праекта, атрыманая інфармацыя змяняе жыццё. Гэта і з’яўляецца яго мэтай – зрабіць сямейнае жыццё і адносіны гарманічнымі. У большасці сваёй гэтыя важныя веды не дайшлі да нас ад мам, а да іх ад бабуль…
І ўсяго за тыдзень праекта дзяўчаты са слязамі на вачах дзякавалі лектарам за тое, што паказалі фільмы і распавялі на словах: аборт – гэта самае сапраўднае забойства, калі мы адбіраем права на жыццё, якое нам не належыць, а сужыццё – не каханне, а часовыя адносіны.
Перад слухачамі праекта выступалі протаіерэй Аляксандр Шымбалёў і іерэй Яўген Фісенкін, дацэнт кафедры нацыянальнай эканомікі і дзяржаўнага кіравання БДЭУ Ганна Яшчук, журналіст, радыёвядучая, каардынатар міжнароднага фэсту ў абарону жыцця і сям’і «Далонька» Алена Есіна. Экспертамі выступілі супрацоўнікі БДУ: выкладчык Інстытута журналістыкі БДУ Дзмітрый Нікановіч, псіхолаг і начальнік аддзела выхаваўчай работы з моладдзю ў МДЭІ імя Сахарава Таццяна Баршчэўская, супрацоўніца Псіхалагічнай службы БДУ Аліна Пешкур. Куратарам праекта выступае начальнік аддзела моладзевых праграм і праектаў упраўлення выхаваўчай работы з моладдзю Наталля Капацэвіч.
Водгукі па выніках
навучання:
Вольга Дайновіч, 3 курс, юрыдычны факультэт:
– Тыдзень праекта настолькі на мяне паўплываў! Чалавек, вядома, задумваецца пра каханне, пра сэнс жыцця. Але іншая справа, калі ты слухаеш спецыялістаў, розныя пункты гледжання, пачынаеш фундаментальна разбірацца з гэтым. Лекцыя пра нявіннасць перавярнула маё ўяўленне, я зразумела, што гэта каштоўна для мяне, хоць раней думала па-іншаму.
Марына, 2 курс, БДУ:
– Праект атрымаўся ўражлівым. Дзякуй вам вялікае за арганізацыю такога выдатнага мерапрыемства! Праект ахапіў, магчыма, самыя спрэчныя і цікавыя для моладзі тэмы, пра якія не кажуць у школе ці ва ўніверсітэце. Менавіта ў гэтым каштоўнасць «Сафіі». Асабліва цікавым быў занятак, прысвечаны дашлюбным адносінам і каханню, і апошні, пра сям’ю і жаноцкасць. Спікеры вельмі далікатна нагадалі пра вечныя каштоўнасці, падштурхнулі да некаторых разважанняў на гэту тэму. Ехала дахаты і думала: «А яны сапраўды маюць рацыю... Я ўжо і забылася пра тое, што варта шанаваць сябе для таго, каб мяне мог шанаваць і паважаць хтосьці іншы. Як жа я магла забыцца пра ўсё гэта?» Уражанні ад праекта проста найлепшыя. Вочы як быццам ізноў адкрыліся. Дзякуй вам за праект! Не спыняйцеся на дасягнутым.
Удзел у праекце прынялі і студэнты іншых ВНУ. Яны таксама падзяліліся сваімі ўражаннямі.
Цімафей Бекішаў, 4 курс, БНТУ:
– Праект «Сафія» вельмі сур’ёзна паўплываў на маё жыццё, раней я думаў, што сям’я – гэта не так складана, як можа здацца. Пасля лекцый я зразумеў: каб стварыць сапраўды шчаслівую сям’ю, неабходна шмат працаваць, пераадольваць перашкоды, прыйсці да ўзаемнай згоды і даверу. Вырашыў для сябе, што сужыцця ў маіх адносінах не будзе, бо гэта шлях у нікуды – тое, што даецца без высілкаў, не шануецца. Толькі цяпер я ўсвядоміў, наколькі жудасныя аборты. Гэтыя пяць дзён праляцелі вельмі хутка, эмацыйна, цікава і прымусілі мяне задумацца над сваім жыццём, пераасэнсаваць некаторыя жыццёвыя прынцыпы, абудзілі жаданне развівацца далей і стварыць сваю шчаслівую сям’ю, прыйсці да кахання. Я вельмі рады, што існуюць такія пісьменныя, добрыя, адказныя, пільныя і неабыякавыя людзі! Я працягну ўдзел у праекце, каб большая колькасць людзей задумалася, як і я, пра такія глабальныя рэчы, як сэнс жыцця, сям’я. Ева Тарасава, 6 курс, БДМУ:
– Праект вельмі моцны! Важны і вельмі патрэбны. Мне спадабалася, што лектары пакідалі за намі права выбару. Ніхто не імкнуўся навязваць сваё «правільнае» меркаванне. Гэта дапамагала заставацца шчырымі, не баяцца пытаць, шукаць адказы на пытанні. Яшчэ мне спадабалася, што не было асуджэння і ў любых пытаннях заўсёды заставалася надзея, што не ўсё страчана. Ва ўсіх ёсць магчымасць стварыць шчаслівую сям’ю.
Ганна Корда, 2 курс, БДЭУ:
– Гэта было вельмі пазнавальна. Раней я задавала сама сабе пытанні, і вельмі цяжка было знайсці адказы, а з дапамогай праекта «Сафія» я адказала на шматлікія з іх і стала больш упэўненай, перакананай, што раблю ўсё правільна.
У далейшым навучанне пройдзе па абраных студэнтамі спецыялізацыях: асобна будуць рыхтаваць лектараў, фатографаў і відэографаў. А зусім хутка студэнты правядуць свае першыя ўрокі пра «добрае, цудоўнае і вечнае» перад школьнікамі, зробяць жывыя фота і відэа з сустрэч.
Надзея МАРХЕЛЬ
Фота Васіля Кузьмічкіна


description: УЧОРА адбылася першая сесія раённага Савета дэпутатаў XXVIII склікання. У яе рабоце

title: У ІНТАРЭСАХ ЛЮДУ АЗЁРНАГА КРАЮ


description: У НДЦ “Зубраня” распачаўся тыдзень замежных моў. Падчас тэатральнай пастаноўкі, якой

title: Навіны Мядзельшчыны


description: У Нацыянальным дзіцячым адукацыйна-аздараўленчым цэнтры  «Зубраня»  адбылося

title: У "Зубраняці" прайшло свята адкрыцця змен


description: Паважаныя супрацоўнікі органаў унутраных спраў, дарагія ветэраны! Шчыра віншуем вас з

title: 4 сакавіка - Дзень міліцыі


description: Тыдзень у Рыме падыходзіў да канца, і пара была збірацца ў наступны пункт маёй паездкі

title: Італія - мае абдымкі. Фларэнцыя


description: Сёлета Узброеныя Сілы Рэспублікі Беларусь адзначылі свой 100-гадовы юбілей.

title: “Абаронцам Айчыны прысвячаецца…”


description: ВІНШАВАННІ, музычныя падарункі і прыемныя сюрпрызы атрымалі жанчыны, якія сабраліся ў

title: Для дарагіх, любімых, мілых…


description: НАШЫ падвоеныя віншаванні і пажаданні — жыхаркам азёрнага краю, якім выпала

title: Дата нараджэння - 8 сакавіка


description: У народзе кажуць, што калі нараджаецца чалавек — загараецца на небе зорка. Яна

title: Шчасце чакала ў Княгініне


description: У Цэнтры творчасці, турызму дзяцей і моладзі раёна 21 лютага адбылася сустрэча

title: Сустрэліся з ветэранам


description: Як паведамілі ва ўпраўленні  па працы, занятасці і сацыяльнай абароне райвыканкама,

title: Курсы па спецыяльнасці “повар”


description: Выстава пад такой назвай праходзіць у музеі народнай славы. Прысвечана яна 100-годдзю

title: “Аб доблесці, аб подзвігу, аб гонары”


description: Ферма “Габы” ААТ “Слабадская зара” — параўнальна невялікая. Тут утрымліваюцца 168

title: “Плюс у нас - стабільны”


description: РАЁННАЕ спартыўнае свята «Мядзельская лыжня-2018» прайшло ў мінулую суботу на лясной

title: "Мядзельская лыжня-2018"


description: У СГФ «Дзягілі» паставілі на лінейку гатоўнасці ўсю глебаапрацоўчую і пасяўную

title: На лінейцы гатоўнасці


description: У гімназіі шмат таленавітых дзяцей. Ёсць будучыя навукоўцы, ёсць спартсмены, музыканты.

title: Літаратурная старонка


description: Сакавік, сакавік…  Ярчэй свяці, сонейка, хутчэй прыходзь, вясна.  Светлым будзь,

title: Чаго хоча жанчына?


description: 12 САКАВІКА 2018 года з 10 да 12 гадзін “прамую тэлефонную лінію” па нумары 55-4-78 правядзе

title: "Нарачанская зара" (пасведчанне аб рэгістрацыі №765 ад 4.11.2009)


description: У НДЦ «Зубраня» адбылася сустрэча «Мы памятаем...» з воінамі-інтэрнацыяналістамі і

title: Сустрэча ў "Зубраняці"


description: Па стане на першага лютага ў нашым раёне ў сацыяльна-небяспечным становішчы

title: Не цурацца дапамогі


description: З ТАКІМ перакананнем жыве і працуе настаўніца матэматыкі і інфарматыкі Старагабскага


description: У  Мар'інагорскай гімназіі прайшла чарговая алімпіяда па Правілах дарожнага руху

title: Пятыя ў вобласці сярод знаўцаў правілаў


description: ЯК паведамілі з цэнтральнай раённай бальніцы, медагляд непаўналетніх, якія не

title: На медагляд - з мамай або татам


description: ІНЖЫНЕРНЫМ службам гаспадарак раёна давялі заданне — паставіць на лінейку гатоўнасці

title: У палоне зімовай спячкі


description: ЖАНЧЫН са зброяй, у прыватнасці, з пісталетам, часцей даводзіцца бачыць па тэлевізары.

title: Жаночы падыход у нежаночай справе


description: НА базе Мядзельскай СШ №1 імя Уладзіміра Дубоўкі адбылася нарада адказных за

title: Нарада адказных за арганізацыю аховы працы


description: 3 САКАВІКА 2018 года з 9 да 12 гадзін прамую тэлефонную лінію па нумары 55-6-65 правядзе


description: 15 САКАВІКА бягучага года адвакаты юрыдычнай кансультацыі раёна з нагоды Дня

title: Навіны Мядзельшчыны


description: — Усё пад кантролем: міліцыя — у зале і на сцэне. Гэта значыць — ніякіх здарэнняў,

title: На службе - і ў святы, і ў будні


description: Паважаныя жыхары раёна! Віншуем вас з дзяржаўным святам — Днём Канстытуцыі

title: Асноўны закон дзяржавы


description: У ФІНАЛЕ абласнога этапа Рэспубліканскага турніра каманд КВЗ школьнікаў, што прайшоў у

title: Нашы - самыя вясёлыя і знаходлівыя ў вобласці


description: У НДЦ “Зубраня” адбыўся семінар для ўсіх зацікаўленых па тэме “Формы выхаваўчай

title: Формы выхаваўчай работы ва ўмовах аздараўленчага летніка


description: Прайшлі спаборніцтвы па валейболе ў рамках раённай спартакіяды школьнікаў. Сярод

title: Вядомы лепшыя юныя валейбалісты


description: Па ініцыятыве раённага аб’яднання прафсаюзаў адбылася паездка на спектакль “Нязваны


description: НА фотаздымку на першай старонцы — без усялякай лішняй сціпласці — вядомыя на ўзроўні

title: Нарацкія даследчыкі - лепшыя!


description: 23 лютага… Гэта свята мужчын, якія насілі або носяць ваенную форму. І наогул усіх мужных,

title: Надзейны тыл плюс зоркі на пагонах


description: У невялікай вёсцы Баравікі ажыўлена, нягледзячы на мароз і снег, на вуліцы шмат людзей.

title: Да вас едзе аўтакрама!


description: Яркі трохпавярховы будынак у курортным пасёлку Нарач цяжка не заўважыць. Тут

title: У дзіцячай творчай майстэрні


description: НЕ вельмі даўно Мядзельская «Сельгастэхніка» славілася не толькі ў нашым раёне, але і

title: Партнёры хлебаробаў


description: У НДЦ Зубраня да ўдзельнікаў змены Эканамічны БУМ, ці Бізнес Універсітэт Моладзі


description: Стала добрай традыцыяй да Дня Канстытуцыі праводзіць Усебеларускую акцыю “Мы —

title: З пашпартамі грамадзян Беларусі!


description: Як паведамляла ўжо раённая газета “Нарачанская зара”, напрыканцы мінулага года на

title: Статус удзельніцы вайны ўстаноўлены!


description: АЗЁРНАЯ Мядзельшчына заўсёды прыцягвала і прыцягвае аматараў-рыбаловаў. Каб правесці

title: Інтэрактыўны даведнік


description: Пасяджэнне першай сесіі нанава абранага Мядзельскага раённага Савета дэпутатаў


description: ФОРМА міліцыянера з зоркамі на пагонах стала першым аргументам для Яўгена Якімца пры

title: Пакараючы глыбіні шахт і вышыні кар’еры


description: ПАВАЖАНЫЯ жанчыны! Прыміце самыя шчырыя віншаванні з прыгожым святам — Днём жанчын!

title: 8 сакавіка - Дзень жанчын. Са святам вас, шаноўныя, каханыя, дарагія!


description: У ФІНАЛЕ абласнога этапа Рэспубліканскага турніру каманд Клуба вясёлых і знаходлівых

title: Навіны Мядзельшчыны


description: Не так даўно на тэрыторыі санаторыя «Нарачанскі бераг» з′явіліся вулічныя трэнажоры.

title: Трэнажоры на прыродзе


description: Студэнты і выкладчыкі Віцебскага дзяржаўнага ўніверсітэта імя П. М. Машэрава

title: Прыгоды машэраўцаў у партызанскіх лясах


description: НЕ так даўно мая субяседніца Алена Кабіценка, якая зараз займае пасаду начальніка

title: Эксперт з абаяльнай усмешкай


description: У РАЁНЕ 30 суб’ектаў гаспадарання эксплуатуюць 159 тэхнічных прыстасаванняў, у тым ліку


description: ПРЫ абмеркаванні сацыяльна-эканамічнага развіцця Мядзельшчыны за мінулы год на

title: ЧАМУ СПРАЦАВАЛІ НЕ ЛЕПШЫМ ЧЫНАМ?


description: Напісаць пра Таццяну Адамовіч параіла пры сустрэчы намеснік старшыні праўлення райПО

title: І нарцысы ад Таццяны Адамовіч


authors: Александр Лукашенко

description: 15 сакавіка ў будынку сярэдняй школы № 6 Віцебска адбыўся абласны фінал “Чытаем па-беларуску з velcom”, на якім вызначылі пяць лепшых чытальнікаў рэгіёна.

title: У Віцебску адбыўся абласны фінал “Чытаем па-беларуску з velcom”


authors: Ольга Сапего

description: 11 сакавіка ў Нью-Ёрку моладзь беларускай дыяспары разам з БАЗ "Пагоня" зладзілі першы ў гісторыі беларускай дыяспары ў Амерыцы парад на роварах, прымеркаваны да 100-годдзя БНР.

title: Беларуская моладзь правяла ў Нью-Ёрку роварны парад у гонар стагоддзя БНР


authors: Татьяна Короткевич

description: Вядомы беларускі этнограф, фалькларыст і музыкант Іван Кірчук збірае грошы на выданне сваёй новай кнігі "Гарады ўзыходжанняў" — фолк-фэнтэзі пра магію, рытуалы і блуканні Душы.

title: Лідар "Троіцы" збірае грошы на выданне кнігі ў жанры фолк-фэнтэзі


authors: Татьяна Короткевич

description: Гурт Volski на чале з Лявонам Вольскім едзе ў тур з лепшымі песнямі N.R.M., «Мроі», а таксама сольных альбомаў Вольскага ў электрычным гучанні.

title: Лявон Вольскі едзе ў тур па Беларусі


authors: Александр Лукашенко

description: Падпісанне двухбаковай дамовы аб супрацоўніцтве паміж пасольствам Румыніі і Музеем гісторыі города Мінска, а таксама Музеем Марка Шагала ў Віцебску адбудзецца 20 сакавіка ў Мастацкай галерэі Міхаіла Савіцкага. Гэта па сутнасці афіцыйнае мерапрыемства пройдзе ў творчай атмасферы, а менавіта адбудзецца літаратурна-музычная вечарына «Румынскія старонкі». У рамках мерапрыемства пройдзе прэзентацыя нумару літаратурна-мастацкага часопіса «Полымя», прысвечанага румынскай паэзіі і прозе.

title: Літаратурна-музычная вечарына "Румынскія старонкі" адбудзецца 20 сакавіка ў Мастацкай галерэі Міхаіла Савіцкага


authors:
Патологоанатом Padolski
Наташа Богданова
Евгения Крещук
Яўген Меркіс

title: Расклад "Фэста экскурсаводаў" 2018 у Гомелі

maintext:
Як вядома, 18 красавіка ва ўсім свеце па ініцыятыве ЮНЭСКА адзначаецца Міжнародны дзень помнікаў і мясцінаў. У Беларусі гэта свята годна адзначаецца дзякуючы правядзенню ў красавіцкія дні Фэста экскурсаводаў, падчас якога можна трапіць на самыя разнастайныя і ўнікальныя аўтарскія экскурсіі па ўсёй краіне.
Краязнаўчы сайт Гомеля і Гомельшчыны сабраў для вас расклад усіх экскурсій нашага горада і рэгіёна.
Ідэя Фэста нарадзілася ў 2009 годзе ў асяродку неабыякавых да гісторыі людзей, і з года ў год ён пашыраецца і выклікае вялікую цікавасць у наведвальнікаў. Адбылося ўжо 8 фестываляў, якія наведалі тысячы ўдзельнікаў, прайшлі сотні цікавых разнапланавых экскурсій. За гэты час у Фэста з’явіліся пастаянныя наведвальнікі і шматлікія прыхільнікі. «Свята экскурсій» — такі водгук можна пачуць ад іх пры набліжэнні чарговага Фэста экскурсаводаў. Мы вельмі ўдзячны экскурсаводам, краязнаўцам, якія стала падтрымліваюць мерапрыемства і дзеляцца ўнікальнымі ведамі дзеля таго, каб запаліць у беларусах агеньчык любові да сваёй гісторыі і павагу да сведчанняў мінулага.
Гомель 20 красавіка 2018
1) «Старажытны Гомій»
У 12.00 ад палаца Румянцавых і Паскевічаў стартуе археалагічны маршрут па парку, падчас якога ўдзельнікі фэста даведаюцца шмат новага пра станаўленне і развіццё Гомеля з самых старажытных часоў да XVIII стагоддзя, пазнаёмяцца з багаццем і разнастайнасцю яго археалагічнай спадчыны.
2) «Палацава-паркавы ансамбль Румянцавых і Паскевічаў: гісторыя і сучаснасць»
У 15.00 у будынку палаца стартуе гісторыка-архітэктурная экскурсія, на якой можна будзе пазнаёміцца з этапамі будаўніцтва горада Гомеля і палаца Румянцавых і Паскевічаў у XVIII-XIX стст., пачуць займальныя гісторыі з жыцця яго знакамітых уладальнікаў.
21 красавіка 2018 г.
1) «Транскаўзкаскі пераход: ад ланкастэрскай школы да возера Дзядно»
Збор у 15:00 у скверыку за прыпынкам «Фабрыка «8 сакавіка» ля будынка з калонамі. Весці гэтую экскурсію будзе Сяргей Балахонаў.
2) «Гомель у гады Першай сусветнай вайны, рэвалюцыі і грамадзянскай вайны»
У 16:00 усім цікаўным прапануюць сабрацца паміж фабрыкай 8 сакавіка і плошчай Паўстання. Весці экскурсію будзе Юрый Глушакоў.
3) «Рэпрэсаваная архітэктура»
Экскурсія прысвечаная архітэктару Станіславу Шабунеўскаму і ягонай творчасці. Паглядзім як вядомыя творы, так будынкі якія дайшлі да нас у непазнавальным выглядзе.
У 18:00 будзе збор ля прыступак бізнэс-цэнтру «Пушкін плаза» (вул. Пушкіна, 2). Весці экскурсію будзе Сяргей Ляпін і Марыя Булавінская.
22 красавіка 2018 г.
1) «Навабеліцкія Засожскія могілкі — самы стары некропаль Гомеля»
Экскурсія Яўгена Малікава па самых старажытных захаваных могілках Гомеля (заснаваны ў 1885 г.)
Час збору: 9:00. Месца збору: прыпынак «Тлушчакамбінат» насупраць Навабеліцкіх могілак.
2) «Вплотную к Титен(ь)кам»
Збор у 11:00 ля дошкі гонару «Гомсельмаш» (пр. Касманаўтаў, ля прыпынку ПК «Гомсельмаш»). Весці экскурсію будзе Анастасія Ропат.
3) «Усе таямніцы Мікольскага манастыра»
Збор у 13:00 на тэрыторыі манастырскага комплекса (вул. Дзям’яна Беднага, Экскурсія будзе пад запіс, а праводзіць яе будзе айцец Сава.
Гомельская вобласць 21 красавіка 2018 г.
1) «Кімбараўскі мужчынскі кляштар ордэна цыстэрцаў у Мазыры: невядомыя аскепкі былой барочнай велічы»
Экскурсія Яўгена Малікава па будынках былога Кімбараўскага цыстэрскага мужчынскага кляштара, узведзенага ў стылі барока (заснаваны ў 1711 г., за савецкім часам і да 2011 г. — мэблевая фабрыка).
Час збору: 16-00 Месца збору: г. Мазыр, вул. Гогаля, 61. Дабрацца можна аўтобусам № 9 ад пл. Прымаставой (ехаць да прыпынку «Старое Гарадзішча»).
2) «Жемчужина Гомельщины»
Гід Марыя Ткачова правядзе экскурсію, цягам якой можна будзе пазнаёміцца з сядзібным домам XIX стагоддзя Козел-Паклеўскіх, гісторыяй сям’і ўладальнікаў, побытам дваран.
Месца і час пачатку: у 13:30 у Красным Беразе, вул. Ісаева, 14, сядзібны дом XIX стагоддзя Козел-Паклеўскіх.
***
Кантактны тэлефон: (44) 7494166 (Яўген Меркіс)


authors:
Яўген Меркіс
Наташа Богданова
Патологоанатом Padolski

title: Арт-тэрапія і сямейны кінапрагляд: расклад на тыдзень ад Гомельскага ЦБМ

maintext:
Кожны тыдзень Цэнтр беларускай мовы ладзіць у Гомелі цікавыя імпрэзы. Мы зрабілі для вас расклад на бліжэйшы час.
11.03 (серада) // 19.00
Гурток англійскай мовы Speak Up ад ініцыятывы народнай адукацыі Актыўным Быць Файна. Тэма сустрэчы: «Вандроўкі». Паразмаўляем што варта браць з сабой у адпачынак, куды ехаць і як не заблукаць.
Прыходзьце! Узровень валодання мовай не мае значэння, самае галоўнае ў навучанні — практыка.
12.04 (чацвер) // 18.00
Арт-тэрапія ад АБФ. Гэтыя заняткі спалучаюць творчасць і псіхалогію, размовы і маляванне, аналіз унутраных рэсурсаў і разуменне сябе. Вы зможаце памаляваць, паразважаць, абстрагавацца ад штодзённых спраў і прыслухацца да сваіх эмоцыі.
Завітайце, каб даведацца больш пра сябе.
13.04 (пятніца) // 19.00
Сямейны кінапрагляд фільма «Цуда» на рускай мове з беларускамоўным абмеркаваннем.
Сюжэт распавядае пра хлопчыка Аўгуста Пулмана, які самы звычайны дзіцёнак, які любіць хадзіць у госці да сяброў, гуляць у кампутарныя гульні, яму падабаюцца «Зорныя войны», ён гуляе са сваім сабакам, сварыцца і мірыцца са старэйшай сястрой. Адначасова Аўгуст самы незвычайны хлопец. Па-першае, ён ніколі не хадзіў у звычайную школу — з першага класа з ім дома займалася мама. Па-другое, Аўгуст перанёс 27 аперацый. Праз вельмі рэдкую генетычную памылку ў яго няма твару. І вось такі хлопчык павінен пайсці ў школу. У першы раз. Да звычайных дзяцей.
Вельмі кранальная і душэўная стужка, якая вучыць нас бачыць цуда.
14.04 (субота) // 15.00
Курсы ўкраінскай мовы ад ўкраінскай дыяспары. Калі вам цікава вывучаць мовы, то прыходзьце, у групе ёсць вольныя месцы. На занятках вывучаецца тэма і лексіка, якая з ёй звязаная, можна пагутарыць і паразмаўляць на мове.
15.04 (нядзеля) // 12.00
Дыскусійны клуб «Лемантар». Абмяркоўваем навіны, практыкуем мову, спрачаемся і вывучаем нешта новае.
Удзел ва ўсіх мерапрыемствах тыдня бясплатны! Уваход вольны. Вул. Працоўная, 7а, 2 паверх, кабінет 14.
Калі вам падабаецца тое, што роіць ЦБМ, падтрымайце іх.
«Франсабанк» ААТ, код GTBNBY22
р/р BY06GTBN30153300000482856101
атрымальнік: ГГА ГА ТБМ
УНП 401163767
Вашае прозвішча, адрэса.
Прызначэнне: добраахвотнае ахвяраванне.
Сума.
Увага! Пры аплаце наяўнымі банк бярэ камісію.


authors:
Евгения Крещук
Яўген Меркіс
Наташа Богданова
Патологоанатом Padolski

title: Вяскоўцы з-пад Турава не дачакаліся дапамогі ўладаў і самі пабудавалі мост

maintext:
Пакуль жыхары Жыткавічаў і Турава праводзілі зіму ў спробах трапіць на той бок Прыпяці, над якой трэснуў мост, насельнікі вёскі Сямурадцы, што за 8 кілямэтраў ад Турава, ратавалі ад заўчаснай сьмерці свой мост — уласнымі сіламі і грашыма.
За савецкім часам цераз мост езьдзілі калгасныя трактары і камбайны, людзі хадзілі ў грыбы і ягады. Амаль за чвэрць стагодзьдзя мост ператварыўся ў небясьпечную пастку з гнілых дошак.
Сельсавет, райвыканкам маўчалі. Вяскоўцы сабралі грошы праз краўдфандынг (хоць яны і ня ведаюць такога слова) — і пабудавалі новы мост.
«Бяз моста нам ніяк. Там жа лес, грыбы, ягады. Мой бацька і яшчэ адзін харошы мужчына падумалі так: а давайце паспрабуем! Паставілі слоік у краме — каб людзі кідалі грошы. Тыя, хто ў гарадах жыве, — пусьцілі гэта ў інтэрнэт. Ні сельсавет, ні райвыканкам нічым не дапамаглі, хоць людзі і пісалі туды», — кажа Тамара Турчык.
Мостам ганарыцца і Ўладзімер Лебядзінскі. Для яго гэта ня проста драўляная кладка паміж берагамі Сьцьвігі.
«Усе, хто ні прыедзе ў вёску — адразу ідуць на мост. І старыя, і малыя. Там месца такое, ведаеце... Там можна сустрэцца, пасядзець, пагаварыць», — кажа вясковец.
Грошы зьбіралі праз інтэрнэт і ў слоік
Грошы праз інтэрнэт і праз слоік у краме сабралі «недзе 50 на 50», выйшла каля 800 рублёў. За іх набылі матэрыял, цьвікі, скобы. Будавалі мост самі — дзесяць дзён, па дзесяць-адзінаццаць чалавек штодня прыходзіла на зьмену.
«У нас ёсьць Мішка, ён інвалід зь дзяцінства. Гляджу — і ён ідзе зь сякерай на мост. Кажу: Мішка, і табе трэба мост? А ён кажа: мост трэба ўсім! Дапамагаў нам усе дні», — кажа вясковец.
Кіраваў будоўляй 70-гадовы Мікалай Аліферавец. Ён мае два чаўны, таму праблемы трапіць на той бок Сьцьвігі для яго не было.
Я дык магу паехаць куды хачу, па ягады, грыбы, пахадзіць там. А браты кажуць — давай хоць кладку зробім, нешта арганізуем. А і праўда — няхай мост будзе людзям», — кажа пэнсіянэр.
Ягоны аднавясковец адмаўляецца называць сваё прозьвішча, але ахвотна праводзіць нам экскурсію па вёсцы. Усіх журналістаў ён лічыць хлусамі, бо чытае дзяржаўныя газэты і параўноўвае прачытанае з тым, што бачыць на свае вочы.
«Я ў газэце прачытаў, што мост наш дзякуючы дэпутату нейкаму пабудавалі. Гэта ж трэба так брахаць!» — сьмяецца ён.
За мостам — дарога?
Мосту вяскоўцы далі рады, але іншая бяда — дарога на вуліцы Школьнай уся ў калдобінах.
«Палову дарогі падсыпалі, другую так і кінулі. Ні прайсьці ні праехаць, вось так і пакутуем», — скардзіцца вясковец. Наш гід Іван падтаквае — дарога дрэнь, улада нічога ня робіць. А потым заўважае: «Слухай, мост мы зрабілі ж, можа і дарогу зробім? А што? Я дам 50 рублёў з пэнсіі, дам, кажу табе!»
Старшыня сельсавету: «Яны самі вырашылі, сваімі сіламі»
Старшыня Рычоўскага сельскага савету Віталь Бакуновіч у камэнтары Свабодзе сказаў, што жыхары вёскі Сямурадцы ў сельсавет па дапамогу не зьвярталіся.
«Мы ў гэтым удзелу не прымалі, яны самі вырашылі адрамантаваць мост, сваімі сіламі. Сабраліся ў складчыну, адкрылі разьліковы рахунак, знайшлі выхадцаў з гэтай вёскі і іх сваякоў, тыя пералічылі грошы, набылі матэрыялы», — сказаў старшыня сельсавету.
Па яго словах, мясцовы дэпутат дапамагала вяскоўцам вырашаць «арганізацыйныя пытаньні».